ΑΠΌΦΑΣΗ αριθ. 284/2010/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 25ης Μαρτίου 2010 για την τροποποίηση της απόφασης αριθ. 1672/2006/ΕΚ για τη θέσπιση κοινοτικού προγράμματος για την απασχόληση και την κοινωνική αλληλεγγύη - Progress ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 19 παράγραφος 2, το άρθρο 149 και το άρθρο 153 παράγραφος 2 στοιχείο α), την πρόταση της Ευρωπαϊκής Επιτροπής, τη γνώμη της Ευρωπαϊκής Οικονομικής και Κοινωνικής Επιτροπής (1), τη γνώμη της Επιτροπής των Περιφερειών (2), Αποφασίζοντας σύμφωνα με τη συνήθη νομοθετική διαδικασία (3), Εκτιμώντας τα ακόλουθα: (1) Στις 3 Ιουνίου 2009, η Επιτροπή εξέδωσε ανακοίνωση με τίτλο «Κοινή δέσμευση για την απασχόληση», με σκοπό την ενίσχυση της συνεργασίας μεταξύ της Ευρωπαϊκής Ένωσης και των κρατών μελών της, καθώς και μεταξύ των κοινωνικών εταίρων της ΕΕ, όσον αφορά τρεις βασικές προτεραιότητες: διατήρηση της απασχόλησης, δημιουργία θέσεων εργασίας και προώθηση της κινητικότητας· αναβάθμιση των δεξιοτήτων και αντιστοίχισή τους με τις ανάγκες της αγοράς εργασίας· και αύξηση της πρόσβασης στην απασχόληση. (2) Για να δοθεί στους ανέργους η ευκαιρία νέας αρχής και για να ανοίξει ο δρόμος για την επιχειρηματικότητα για ορισμένες ομάδες της Ευρώπης που βρίσκονται στην πλέον μειονεκτική θέση, συμπεριλαμβανομένων των γυναικών και των νέων, η Επιτροπή έχει προτείνει νέο μηχανισμό της ΕΕ για μικροχρηματοδοτήσεις για την απασχόληση και την κοινωνική ένταξη, στο πλαίσιο κοινής πρωτοβουλίας με διεθνή χρηματοπιστωτικά ιδρύματα και ειδικά τον όμιλο της Ευρωπαϊκής Τράπεζας Επενδύσεων, ώστε να αναπτυχθούν οι πολύ μικρές επιχειρήσεις και η κοινωνική οικονομία. (3) Σύμφωνα με τη διοργανική συμφωνία της 17ης Μαΐου 2006 μεταξύ Ευρωπαϊκού Κοινοβουλίου, Συμβουλίου και Επιτροπής για τη δημοσιονομική πειθαρχία και τη χρηστή δημοσιονομική διαχείριση (4), θα πρέπει να γίνει ανακατανομή από το κοινοτικό πρόγραμμα για την απασχόληση και την κοινωνική αλληλεγγύη - Progress που θεσπίστηκε με την απόφαση αριθ. 1672/2006/ΕΚ του Ευρωπαϊκού Κοινοβουλίου και του Συμβουλίου (5), για τη χρηματοδότηση του νέου Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη που θεσπίστηκε με την απόφαση αριθ 283/2010/ΕΕ του Ευρωπαϊκού Κοινοβουλίου και του Συμβουλίου (6). (4) Αφού εξετάστηκαν όλες οι επιλογές, κρίθηκε ότι το ποσό των 60 εκατ. ευρώ θα πρέπει να μεταφερθεί από το πρόγραμμα Progress στον νέο Ευρωπαϊκό Μηχανισμό Μικροχρηματοδοτήσεων. (5) Η απόφαση αριθ. 1672/2006/ΕΚ θα πρέπει να τροποποιηθεί αναλόγως, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 17 της απόφασης αριθ. 1672/2006/ΕΚ η παράγραφος 1 αντικαθίσταται από το ακόλουθο κείμενο: «1. Το χρηματοδοτικό κονδύλιο για την εφαρμογή των δράσεων της Ένωσης που σημειώνονται στην παρούσα απόφαση για την περίοδο από 1ης Ιανουαρίου 2007 έως την 31η Δεκεμβρίου 2013 ορίζεται σε 683 250 000 ευρώ.». Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 25 Μαρτίου 2010.

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ

Κοινωνικά δικαιώματα

Δικαιώματα και ελευθερίες

Κοινωνική πολιτική


ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Μαρτίου 2010 για την τροποποίηση του παραρτήματος Ι της απόφασης 2009/177/ΕΚ όσον αφορά τα προγράμματα επιτήρησης για την Ιρλανδία και την Ουγγαρία και του καθεστώτος απαλλαγής από ασθένειες της Ιρλανδίας για ορισμένες ασθένειες υδρόβιων ζώων [κοινοποιηθείσα υπό τον αριθμό Ε(2010) 1625] (Κείμενο που παρουσιάζει ενδιαφέρον για τον ΕΟΧ) (2010/171/ΕΕ) H ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 44 παράγραφος 1 και το άρθρο 49 παράγραφος 1, Εκτιμώντας τα ακόλουθα: (1) Με την απόφαση 2009/177/ΕΚ της Επιτροπής, της 31ης Οκτωβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά το πρόγραμμα επιτήρησης και εξάλειψης και το χαρακτηρισμό κρατών μελών, ζωνών και διαμερισμάτων ως απαλλαγμένων από ασθένειες (2) θεσπίζεται κατάλογος κρατών μελών, ζωνών και διαμερισμάτων στα οποία εφαρμόζονται εγκεκριμένα προγράμματα επιτήρησης, όσον αφορά μία ή περισσότερες από τις μη εξωτικές ασθένειες που απαριθμούνται στο μέρος ΙΙ του παραρτήματος IV της οδηγίας 2006/88/ΕΚ («μη εξωτικές ασθένειες»). Με την απόφαση 2009/177/ΕΚ θεσπίζεται επίσης κατάλογος κρατών μελών, ζωνών και διαμερισμάτων που χαρακτηρίζονται απαλλαγμένες από ασθένειες, όσον αφορά μία ή περισσότερες από τις εν λόγω ασθένειες. (2) Στο μέρος Α του παραρτήματος Ι της απόφασης 2009/177/ΕΚ θεσπίζεται ο κατάλογος κρατών μελών, ζωνών και διαμερισμάτων στα οποία εφαρμόζονται εγκεκριμένα προγράμματα επιτήρησης και στο μέρος Γ του εν λόγω παραρτήματος θεσπίζεται ο κατάλογος κρατών μελών, ζωνών και διαμερισμάτων που χαρακτηρίζονται απαλλαγμένες από ασθένειες, όσον αφορά μία ή περισσότερες μη εξωτικές ασθένειες. (3) Η Ιρλανδία και η Ουγγαρία υπέβαλαν στην Επιτροπή αιτήσεις για την έγκριση πολυετών προγραμμάτων επιτήρησης όσον αφορά τον ιό του έρπητα του ψαριού σαζάνι (νόσο KHV). Τα προγράμματα αυτά ικανοποιούν τις απαιτήσεις έγκρισης που ορίζονται στην οδηγία 2006/88/ΕΚ και την απόφαση 2009/177/ΕΚ. Ως εκ τούτου, πρέπει να εγκριθούν και να συμπεριληφθούν στον κατάλογο του μέρους Α του παραρτήματος I της απόφασης 2009/177/ΕΚ. (4) Το σύνολο της επικράτειας της Ιρλανδίας, εκτός της νήσου Cape Clear, περιλαμβάνεται σήμερα στον κατάλογο του μέρους Γ του παραρτήματος Ι της απόφασης 2009/177/ΕΚ, ως απαλλαγμένη από την ιογενή αιμορραγική σηψαιμία (ΙΑΣ). Η Ιρλανδία κοινοποίησε στην Επιτροπή δήλωση απαλλαγής από την εν λόγω ασθένεια για τη νήσο Cape Clear. Η δήλωση αυτή προστέθηκε στην ημερήσια διάταξη της συνεδρίασης της μόνιμης επιτροπής για την τροφική αλυσίδα και την υγεία των ζώων, της 12ης Ιανουαρίου 2010. Οι δηλώσεις αυτές ικανοποιούν τις απαιτήσεις σχετικά με τη δήλωση απαλλαγής από ασθένεια που ορίζονται στην οδηγία 2006/88/ΕΚ και την απόφαση 2009/177/ΕΚ. Ως εκ τούτου, το σύνολο της επικράτειας της Ιρλανδίας πρέπει να χαρακτηριστεί απαλλαγμένο από την ΙΑΣ. Το μέρος Γ του παραρτήματος I της απόφασης 2009/177/ΕΚ πρέπει να τροποποιηθεί ανάλογα. (5) Για το λόγο αυτό πρέπει να τροποποιηθεί ανάλογα η απόφαση 2009/177/ΕΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2009/177/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Μαρτίου 2010.

Πολιτική για την υγεία


ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Φεβρουαρίου 2011 για τροποποίηση της απόφασης 2003/249/ΕΚ όσον αφορά την παράταση των προσωρινών παρεκκλίσεων από ορισμένες διατάξεις της οδηγίας 2000/29/ΕΚ του Συμβουλίου σχετικά με τα φυτά χαμαικεράσου (Fragaria L.), που προορίζονται για φύτευση, πλην σπόρων προς σπορά, καταγωγής Χιλής [κοινοποιηθείσα υπό τον αριθμό Ε(2011) 477] (2011/75/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1, Εκτιμώντας τα ακόλουθα: (1) Σύμφωνα με την οδηγία 2000/29/ΕΚ, τα φυτά χαμαικεράσου (Fragaria L.), που προορίζονται για φύτευση, πλην των σπόρων προς σπορά, καταγωγής μη ευρωπαϊκών χωρών, εκτός των μεσογειακών χωρών, Αυστραλίας, Νέας Ζηλανδίας, Καναδά και των ηπειρωτικών πολιτειών των ΗΠΑ, δεν επιτρέπεται, καταρχήν, να εισάγονται στην Ένωση. Ωστόσο, σύμφωνα με την εν λόγω οδηγία, επιτρέπονται παρεκκλίσεις από τον κανόνα αυτό, αν αποδεικνύεται ότι δεν υπάρχει κίνδυνος εξάπλωσης επιβλαβών οργανισμών. (2) Η απόφαση 2003/249/ΕΚ της Επιτροπής (2) επιτρέπει στα κράτη μέλη να προβλέπουν προσωρινά παρεκκλίσεις από ορισμένες διατάξεις της οδηγίας 2000/29/ΕΚ, ώστε να επιτραπεί η εισαγωγή φυτών χαμαικεράσου (Fragaria L.), που προορίζονται για φύτευση, πλην σπόρων προς σπορά, καταγωγής Χιλής. (3) Οι συνθήκες που δικαιολογούν την παρέκκλιση που προβλέπεται στην απόφαση 2003/249/ΕΚ εξακολουθούν να υφίστανται και δεν υπάρχουν νεότερες πληροφορίες που να παρέχουν λόγους αναθεώρησης των ειδικών όρων. (4) Με την οδηγία 2008/64/ΕΚ της Επιτροπής (3), ο οργανισμός Colletotrichum acutatum Simmonds αφαιρέθηκε από το παράρτημα II μέρος Α τμήμα II στοιχείο γ) της οδηγίας 2000/29/ΕΚ. Συνεπώς, ο οργανισμός αυτός δεν θα πρέπει πλέον να περιλαμβάνεται στο παράρτημα της απόφασης 2003/249/ΕΚ. (5) Βάσει της πείρας που αποκτήθηκε από την εφαρμογή της απόφασης 2003/249/ΕΚ, είναι σκόπιμο να παραταθεί η περίοδος ισχύος της εν λόγω εξουσιοδότησης για δέκα έτη. (6) Κατά συνέπεια, η απόφαση 2003/249/ΕΚ θα πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2003/249/ΕΚ τροποποιείται ως εξής: 1) Η δεύτερη παράγραφος του άρθρου 1 της απόφασης 2003/249/ΕΚ αντικαθίσταται από το ακόλουθο κείμενο: «Η έγκριση για τη χορήγηση παρεκκλίσεων, που προβλέπεται στην παράγραφο 1 (στο εξής “η έγκριση”), επιπλέον των όρων των παραρτημάτων Ι, ΙΙ και IV της οδηγίας 2000/29/ΕΚ, υπόκειται στους όρους οι οποίοι προβλέπονται στο παράρτημα της παρούσας απόφασης και εφαρμόζεται μόνο στα φυτά που εισάγονται στην Ένωση κατά την περίοδο από 1ης Ιουνίου έως 30 Σεπτεμβρίου κάθε έτους.». 2) Παρεμβάλλεται το ακόλουθο άρθρο 3α: «Άρθρο 3a Η ισχύς της παρούσας απόφασης λήγει στις 30 Σεπτεμβρίου 2020.» 3) Η δεύτερη περίπτωση του σημείου 1γ) του παραρτήματος απαλείφεται. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 2 Φεβρουαρίου 2011.

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Μαρτίου 2010 σχετικά με την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) με σκοπό τον προσδιορισμό του ακαθάριστου εθνικού εισοδήματος (ΑΕΕ) το οποίο χρησιμοποιείται σε σχέση με τον προϋπολογισμό και τους ιδίους πόρους της Ευρωπαϊκής Ένωσης (2010/196/ΕΕ, Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: την απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Κοινοτήτων (1), και ιδίως το δεύτερο εδάφιο του άρθρου 2 παράγραφος 7, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Το άρθρο 8 παράγραφος 1 του κανονισμού (ΕΚ) αριθ. 448/98 του Συμβουλίου, της 16ης Φεβρουαρίου 1998, για τη συμπλήρωση και την τροποποίηση του κανονισμού (ΕΚ) αριθ. 2223/96 όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΟΛ) (2) προβλέπει ότι η απόφαση κατανομής ΥΧΔΜΕ για τον καθορισμό του ακαθάριστου εθνικού προϊόντος που χρησιμοποιείται για τους σκοπούς του κοινοτικού προϋπολογισμού και τους κοινοτικούς ίδιους πόρους λαμβάνεται από το Συμβούλιο. Από την 1η Ιανουαρίου 2002, η έννοια του ακαθάριστου εθνικού προϊόντος αντικαταστάθηκε από την έννοια του ακαθάριστου εθνικού εισοδήματος (ΑΕΕ), κατ’ εφαρμογή του πρώτου εδαφίου του άρθρου 2 παράγραφος 7 της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων (3). (2) Το δεύτερο εδάφιο του άρθρου 2 παράγραφος 7 της απόφασης 2007/436/ΕΚ, Ευρατόμ ορίζει ότι στην περίπτωση τροποποιήσεων του ευρωπαϊκού συστήματος εθνικών και περιφερειακών λογαριασμών (ESA 95) που συνεπάγονται σημαντικές μεταβολές του ακαθάριστου εθνικού εισοδήματος (ΑΕΕ) όπως καθορίζεται από την Επιτροπή, το Συμβούλιο αποφασίζει εάν οι τροποποιήσεις αυτές θα εφαρμοστούν για τους σκοπούς της εν λόγω απόφασης. (3) Ενδείκνυται να χρησιμοποιούνται οι πλέον πρόσφατες έννοιες της στατιστικής για τους σκοπούς του προϋπολογισμού και των ιδίων πόρων της Ένωσης, ιδίως σε σχέση με τον καθορισμό του ΑΕΕ όπως έχει αποφασισθεί από την Επιτροπή κατ’ εφαρμογή του ευρωπαϊκού συστήματος εθνικών και περιφερειακών λογαριασμών (ΕΣΟΛ 95). Επομένως, είναι σκόπιμη η κατανομή των ΥΧΔΜΕ για τον προσδιορισμό του ΑΕΕ για τους σκοπούς του προϋπολογισμού και των ιδίων πόρων της Ένωσης. (4) Τον Οκτώβριο του 2008, και τα 27 κράτη μέλη διαβίβασαν τα στοιχεία τους, συμπεριλαμβανομένων των στοιχείων κατανομής των ΥΧΔΜΕ, σύμφωνα με τη νέα μεθοδολογία. Η αξιολόγηση των στοιχείων αυτών έδειξε ότι η κατανομή των εν λόγω ΥΧΔΜΕ συνεπάγεται σημαντική μεταβολή κατά την έννοια του δεύτερου εδαφίου του άρθρου 2 παράγραφος 7 της απόφασης 2007/436/ΕΚ, Ευρατόμ, δεδομένου ότι έχει ως αποτέλεσμα την αύξηση του ΑΕΕ κατά ποσοστό που υπερβαίνει το 1 % κατά μέσο όρο, πράγμα που, κατά την εφαρμογή της μεθόδου που περιγράφεται στο άρθρο 3 της εν λόγω απόφασης, επιφέρει μεταβολή των καθοριζόμενων στο άρθρο 3 ανώτατων ορίων. 5) Συνεπώς, η κατανομή των ΥΧΔΜΕ πρέπει να εφαρμόζεται για τους σκοπούς της απόφασης 2007/436/ΕΚ, Ευρατόμ. (6) Κρίνεται πρόσφορο οι συνεπακόλουθες αλλαγές να εφαρμοστούν από το οικονομικό έτος 2010, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι υπηρεσίες χρηματοπιστωτικής διαμεσολάβησης που μετρώνται έμμεσα (ΥΧΔΜΕ) κατανέμονται εν όψει του καθορισμού του ακαθάριστου εθνικού εισοδήματος για τους σκοπούς του προϋπολογισμού και των ιδίων πόρων της Ένωσης. Άρθρο 2 Η κατανομή των ΥΧΔΜΕ δυνάμει του άρθρου 1 ισχύει για τους σκοπούς της απόφασης 2007/436/ΕΚ, Ευρατόμ από την 1η Ιανουαρίου 2010. Άρθρο 3 Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 16 Μαρτίου 2010.


ΚΑΝΟΝΙΣΜΌΣ (ΕΕ) αριθ. 244/2010 ΤΗΣ ΕΠΙΤΡΟΠΉΣ της 23ης Μαρτίου 2010 σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς (ΔΠΧΑ) 2 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή των διεθνών λογιστικών προτύπων (1), και ιδίως το άρθρο 3 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 1126/2008 της Επιτροπής (2) εγκρίθηκαν ορισμένα διεθνή λογιστικά πρότυπα και διερμηνείες από τα υφιστάμενα στις 15 Οκτωβρίου 2008. (2) Στις 18 Ιουνίου 2009, το Συμβούλιο Διεθνών Λογιστικών Προτύπων (IASB) δημοσίευσε τις Τροποποιήσεις στο Διεθνές Πρότυπο Χρηματοοικονομικής Αναφοράς (ΔΠΧΑ) 2 Παροχές που εξαρτώνται από την αξία των μετοχών, εφεξής «τροποποίηση του ΔΠΧΑ 2». Η τροποποίηση του ΔΠΧΑ 2 διευκρινίζει τη λογιστική μεταχείριση των συναλλαγών που βασίζονται στην αξία των μετοχών, στις οποίες ο πάροχος αγαθών ή υπηρεσιών πληρώνεται τοις μετρητοίς και η υποχρέωση αναλαμβάνεται από άλλη οντότητα του ομίλου (συναλλαγές ομίλων οι οποίες αφορούν παροχές που εξαρτώνται από την αξία των μετοχών και διακανονίζονται σε μετρητά). (3) Οι διαβουλεύσεις με την ομάδα τεχνικών εμπειρογνωμόνων (TEG) της ευρωπαϊκής συμβουλευτικής ομάδας για θέματα χρηματοοικονομικής αναφοράς (EFRAG) επιβεβαιώνουν ότι η τροποποίηση του ΔΠΧΑ 2 πληροί τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002. Σύμφωνα με την απόφαση 2006/505/ΕΚ της Επιτροπής, της 14ης Ιουλίου 2006, για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της συμβουλευτικής ομάδας για θέματα χρηματοοικονομικής αναφοράς (EFRAG) (3), η ομάδα εξέτασης γνωμών επί των λογιστικών προτύπων εξέτασε τη γνώμη της EFRAG σχετικά με την έγκριση και διαβίβασε στην Επιτροπή την άποψη ότι η γνώμη αυτή είναι ισορροπημένη και αντικειμενική. (4) Κατά συνέπεια, ο κανονισμός (ΕΚ) αριθ. 1126/2008 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Κανονιστικής Επιτροπής Λογιστικών Θεμάτων. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1126/2008 τροποποιείται ως εξής: 1) Το Διεθνές Πρότυπο Χρηματοοικονομικής Αναφοράς (ΔΠΧΑ) 2 Παροχές που εξαρτώνται από την αξία των μετοχών, τροποποιείται σύμφωνα με τις Τροποποιήσεις στο Διεθνές Πρότυπο Χρηματοοικονομικής Αναφοράς (ΔΠΧΑ) 2 Παροχές που εξαρτώνται από την αξία των μετοχών, ως εμφαίνεται στο παράρτημα του παρόντος κανονισμού. 2) Η Διερμηνεία 8 και η Διερμηνεία 11 της Επιτροπής Διερμηνειών των Διεθνών Προτύπων Χρηματοοικονομικής Αναφοράς (ΕΔΔΠΧΑ) απαλείφονται. Άρθρο 2 Οι επιχειρήσεις εφαρμόζουν τις τροποποιήσεις, όπως ορίζεται στο παράρτημα του παρόντος κανονισμού, το αργότερο, από την ημερομηνία έναρξης του πρώτου οικονομικού τους έτους που αρχίζει μετά τις 31 Δεκεμβρίου 2009. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Μαρτίου 2010.

Πιστωτική αγορά

ΔΗΜΟΣΙΟΝΟΜΙΚΑ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 758/2011 ΤΗΣ ΕΠΙΤΡΟΠΉΣ της 1ης Αυγούστου 2011 για την τροποποίηση του κανονισμού (ΕΕ) αριθ. 1291/2009 περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1217/2009 του Συμβουλίου, της 30ής Νοεμβρίου 2009, για τη δημιουργία δικτύου γεωργικής λογιστικής πληροφόρησης όσον αφορά τα εισοδήματα και την οικονομική λειτουργία των γεωργικών εκμεταλλεύσεων στην Ευρωπαϊκή Κοινότητα (1), και ιδίως το άρθρο 5 παράγραφος 4, Εκτιμώντας τα ακόλουθα: (1) Το άρθρο 2 του κανονισμού (ΕΕ) αριθ. 1291/2009 της Επιτροπής, της 18ης Δεκεμβρίου 2009, περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις (2), καθορίζει τα όρια οικονομικού μεγέθους των γεωργικών εκμεταλλεύσεων για τη λογιστική χρήση 2010 και τις επόμενες λογιστικές χρήσεις. (2) Οι διαρθρωτικές αλλαγές στην Ιρλανδία οδήγησαν σε μείωση του αριθμού των πιο μικρών εκμεταλλεύσεων και της συμβολής τους στη συνολική γεωργική παραγωγή, με αποτέλεσμα να μην είναι αναγκαία η ένταξή τους στο πεδίο παρατηρήσεων για την κάλυψη του σημαντικότερου τμήματος της γεωργικής δραστηριότητας. (3) Στην περίπτωση της Γαλλίας, η διάρθρωση του γεωργικού τομέα στις περιφέρειες Guadeloupe, Martinique και La Réunion δεν αντικατοπτρίζεται από το όριο που εφαρμόζεται για τη Γαλλία στο σύνολό της. (4) Επομένως, στην περίπτωση της Ιρλανδίας, κρίνεται σκόπιμο να αυξηθεί το όριο σε 8 000 ευρώ και, στην περίπτωση της Γαλλίας, θα πρέπει να καθοριστεί σε 15 000 ευρώ το όριο για τις περιφέρειες Guadeloupe, Martinique και La Réunion. (5) Στο παράρτημα του κανονισμού (ΕΕ) αριθ. 1291/2009, ο συνολικός αριθμός των λογιστικών εκμεταλλεύσεων για την Ιρλανδία καθορίστηκε σε 1 300. Ο αριθμός αυτός δεν έχει μεταβληθεί από το 1982, παρά τη μείωση του αριθμού των εκμεταλλεύσεων στην Ιρλανδία και την αύξηση του μέσου μεγέθους των εκμεταλλεύσεων. Ως εκ τούτου, θα πρέπει να λαμβάνεται ως βάση μικρότερο δείγμα από το ισχύον για την επίτευξη ικανοποιητικού βαθμού αντιπροσωπευτικότητας. (6) Στην περίπτωση της Γαλλίας, θα πρέπει να ληφθεί υπόψη η προσθήκη των νέων περιφερειών Guadeloupe, Martinique και La Réunion και θα πρέπει να προσαρμοστεί ο αριθμός των λογιστικών εκμεταλλεύσεων σε κάθε γαλλική περιφέρεια σε επίπεδα που εξασφαλίζουν ικανοποιητικό βαθμό αντιπροσωπευτικότητας του δείγματος. (7) Στην περίπτωση της Ουγγαρίας, πρέπει να ληφθεί υπόψη η μείωση του αριθμού των περιφερειών. (8) Συνεπώς, κρίνεται σκόπιμο να τροποποιηθεί αναλόγως ο κανονισμός (ΕΕ) αριθ. 1291/2009. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 1291/2009 τροποποιείται ως εξής: 1) Το άρθρο 2 τροποποιείται ως εξής: α) Η περίπτωση που αφορά την Ιρλανδία αντικαθίσταται από το ακόλουθο κείμενο: «- Ιρλανδία: 8 000 EUR». β) Η περίπτωση που αφορά τη Γαλλία αντικαθίσταται από το ακόλουθο κείμενο: «- Γαλλία (εκτός από Guadeloupe, Martinique και La Réunion): 25 000 EUR - Γαλλία (μόνο Guadeloupe, Martinique και La Réunion): 15 000 EUR». 2) Το παράρτημα τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τη λογιστική χρήση 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Αυγούστου 2011.


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Αυγούστου 2012 για τροποποίηση της απόφασης 2002/253/ΕΚ για τη διατύπωση ορισμών των κρουσμάτων για την αναφορά των μεταδοτικών νόσων στο κοινοτικό δίκτυο, σύμφωνα με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2012) 5538] (Κείμενο που παρουσιάζει ενδιαφέρον για τον ΕΟΧ) (2012/506/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως το άρθρο 3 στοιχείο γ), Εκτιμώντας τα ακόλουθα: (1) Σύμφωνα με το άρθρο 2 της απόφασης 2002/253/ΕΚ της Επιτροπής (2), οι ορισμοί των κρουσμάτων που απαριθμούνται στο παράρτημα της εν λόγω απόφασης θα πρέπει να επικαιροποιούνται στον βαθμό που αυτό είναι απαραίτητο με βάση τα πιο πρόσφατα επιστημονικά στοιχεία. (2) Σύμφωνα με το άρθρο 9 του κανονισμού (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση του Ευρωπαϊκού Κέντρου Πρόληψης και Ελέγχου Νόσων (3) (ECDC), το ECDC παρέσχε, ύστερα από αίτημα της Επιτροπής, επιστημονική γνωμοδότηση σχετικά με τον ορισμό των κρουσμάτων συντρέχοντας την Επιτροπή και τα κράτη μέλη στην ανάπτυξη στρατηγικών παρέμβασης στο πεδίο της επιτήρησης και της ανταπόκρισης στις μεταδοτικές νόσους. (3) Οι ορισμοί των κρουσμάτων που ήδη απαριθμούνται στο παράρτημα της απόφασης 2002/253/ΕΚ για το HIV/AIDS, τη διφθερίτιδα, τον αιμόφιλο της ινφλουέντζας (διεισδυτική νόσος), την ηπατίτιδα B και C, τη μηνιγγιτιδοκοκκική νόσο, την παρωτίτιδα, τη νόσο των λεγεωνάριων, τη συγγενή ερυθρά, τη λοίμωξη από κολοβακτηρίδιο που παράγει Shiga-τοξίνη (STEC/VTEC), τη σαλμονέλωση και τη λεπτοσπείρωση πρέπει να επικαιροποιούνται με βάση την επιστημονική γνωμοδότηση εκείνη που παρέχεται από το ECDC. (4) Μια γενική περιγραφή της μικροβιακής αντοχής, ένας γενικός ορισμός των νοσοκομειακών λοιμώξεων, μια σειρά ορισμών ειδικών κρουσμάτων ενδονοσοκομειακών λοιμώξεων και ορισμός κρούσματος ιού επιδημικής εγκεφαλίτιδας θα πρέπει επίσης να προστεθούν στο παράρτημα της απόφασης 2002/253/ΕΚ με βάση την εν λόγω επιστημονική γνώμη που παρέχεται από το ECDC. (5) Για λόγους σαφήνειας, είναι σκόπιμη η αναδιάρθρωση του παραρτήματος της απόφασης 2002/253/ΕΚ, ώστε να εξασφαλιστεί ότι οι ορισμοί των κρουσμάτων για τις μεταδοτικές νόσους είναι σε χωριστό κατάλογο από εκείνους για τα ειδικά υγειονομικά ζητήματα και ότι, σε κάθε περίπτωση, οι ορισμοί των κρουσμάτων εμφανίζονται με αριθμητική σειρά. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής που συστάθηκε βάσει της απόφασης αριθ. 2119/98/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2002/253/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 8 Αυγούστου 2012.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 276/2010 ΤΗΣ ΕΠΙΤΡΟΠΉΣ της 31ης Μαρτίου 2010 για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (διχλωρομεθάνιο, έλαια για λυχνίες και υγρά για αναπτήρες μπάρμπεκιου και οργανοκασσιτερικές ενώσεις) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131, Εκτιμώντας τα ακόλουθα: (1) Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (2), θεσπίζει, στο παράρτημα Ι, περιορισμούς της κυκλοφορίας στην αγορά και της χρήσης ορισμένων επικίνδυνων ουσιών και παρασκευασμάτων. Ο κανονισμός (ΕΚ) αριθ. 1907/2006 καταργεί και αντικαθιστά την οδηγία 76/769/ΕΟΚ με ισχύ από την 1η Ιουνίου 2009. Το παράρτημα XVII του εν λόγω κανονισμού αντικαθιστά το παράρτημα Ι της οδηγίας 76/769/ΕΟΚ. (2) Στις 6 Μαΐου 2009 εκδόθηκε η απόφαση αριθ. 455/2009/ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης του διχλωρομεθανίου (3). (3) Στις 28 Μαΐου 2009 εκδόθηκε η απόφαση 2009/424/ΕΚ της Επιτροπής για τροποποίηση, με σκοπό την προσαρμογή στην τεχνική πρόοδο, του παραρτήματος I της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης των ελαίων για λυχνίες και των υγρών για αναπτήρες μπάρμπεκιου (grill lighters) (4). (4) Στις 28 Μαΐου 2009 εκδόθηκε η απόφαση 2009/425/ΕΚ της Επιτροπής για την τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς κυκλοφορίας στην αγορά και χρήσης οργανοκασσιτερικών ενώσεων με σκοπό την προσαρμογή του παραρτήματος Ι της οδηγίας στην τεχνική πρόοδο (5). (5) Σύμφωνα με τις διατάξεις για τα μεταβατικά μέτρα που προβλέπονται στο άρθρο 137 του REACH, είναι σκόπιμο να τροποποιηθεί το παράρτημα XVII του κανονισμού (ΕΚ) αριθ. 1907/2006 ώστε να ενσωματωθούν οι περιορισμοί που προβλέπονται στις αποφάσεις αριθ. 455/2009/ΕΚ, 2009/424/ΕΚ και 2009/425/ΕΚ. (6) Ως εκ τούτου, ο κανονισμός (ΕΚ) αριθ. 1907/2006 πρέπει να τροποποιηθεί αναλόγως. (7) Ο παρών κανονισμός πρέπει να τεθεί σε ισχύ επειγόντως ούτως ώστε να ενσωματωθούν οι εν λόγω περιορισμοί στο παράρτημα XVII του κανονισμού (ΕΚ) αριθ. 1907/2006 το ταχύτερο δυνατό. (8) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2010.

Πολιτική για την υγεία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 1091/2010 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 24ης Νοεμβρίου 2010 για την τροποποίηση του κανονισμού (ΕΚ) αριθ. 539/2001 του Συμβουλίου, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη Αφού διαβίβασαν το σχέδιο νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Το περιεχόμενο των καταλόγων τρίτων χωρών που περιλαμβάνονται στα παραρτήματα I και II του κανονισμού (ΕΚ) αριθ. 539/2001 (2) θα πρέπει να ανταποκρίνεται συνεχώς στα κριτήρια που ορίζονται με την αιτιολογική σκέψη 5 του εν λόγω κανονισμού. Οι τρίτες χώρες, για τις οποίες η κατάσταση έχει μεταβληθεί όσον αφορά τα εν λόγω κριτήρια, θα πρέπει να μεταφερθούν από το ένα παράρτημα στο άλλο. (2) Σύμφωνα με την πολιτική δέσμευση που ανέλαβε η Ευρωπαϊκή Ένωση στο πλαίσιο του θεματολογίου της Θεσσαλονίκης να απαλλάξει τους πολίτες των χωρών των Δυτικών Βαλκανίων από την υποχρέωση θεώρησης βραχείας διαμονής και λαμβάνοντας υπόψη τις προόδους που σημειώθηκαν από τον Δεκέμβριο 2009 στους διαλόγους με την Αλβανία και τη Βοσνία-Ερζεγοβίνη σχετικά με την απαλλαγή από την υποχρέωση θεώρησης, η Επιτροπή θεωρεί ότι αυτές οι δύο χώρες έχουν επιτύχει τους στόχους αναφοράς που ορίζονται με τους αντίστοιχους χάρτες πορείας τους. (3) Κατά συνέπεια, η Αλβανία και η Βοσνία-Ερζεγοβίνη θα πρέπει να μεταφερθούν στο παράρτημα II του κανονισμού (ΕΚ) αριθ. 539/2001. Η απαλλαγή από την υποχρέωση θεώρησης θα πρέπει να εφαρμόζεται μόνο στους κατόχους βιομετρικών διαβατηρίων που εκδίδονται από καθεμία από αυτές τις δύο χώρες. (4) Όσον αφορά την Ισλανδία και τη Νορβηγία, ο παρών κανονισμός συνιστά ανάπτυξη των διατάξεων του κεκτημένου Σένγκεν, κατά την έννοια της συμφωνίας που συνήφθη από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (3), που εμπίπτει στον τομέα στον οποίο αναφέρεται το άρθρο 1 στοιχείο Β της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας αυτής (4). (5) Όσον αφορά την Ελβετία, ο παρών κανονισμός συνιστά ανάπτυξη των διατάξεων του κεκτημένου Σένγκεν, κατά την έννοια της συμφωνίας που συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (5), που εμπίπτει στον τομέα στον οποίο αναφέρεται το άρθρο 1 στοιχεία Β και Γ της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου (6). (6) Όσον αφορά το Λιχτενστάιν, ο παρών κανονισμός συνιστά ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου που υπεγράφη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία που συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, που εμπίπτει στον τομέα στον οποίο αναφέρεται το άρθρο 1 στοιχεία Β και Γ της απόφασης 1999/437/ΕΚ, σε συνδυασμό με το άρθρο 3 της απόφασης 2008/261/ΕΚ του Συμβουλίου (7). (7) Ο παρών κανονισμός συνιστά ανάπτυξη των διατάξεων του κεκτημένου Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (8) ·επομένως, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. (8) Ο παρών κανονισμός συνιστά ανάπτυξη των διατάξεων του κεκτημένου Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (9) · επομένως, η Ιρλανδία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. (9) Όσον αφορά την Κύπρο, ο παρών κανονισμός συνιστά πράξη που βασίζεται στο κεκτημένο του Σένγκεν ή συνδέεται άλλως με αυτό, κατά την έννοια του άρθρου 3 παράγραφος 1 της πράξης προσχώρησης του 2003. (10) Ο παρών κανονισμός συνιστά πράξη που βασίζεται στο κεκτημένο Σένγκεν ή συνδέεται άλλως με αυτό, κατά την έννοια του άρθρου 4 παράγραφος 1 της πράξης προσχώρησης του 2005, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 539/2001 τροποποιείται ως εξής: 1. Στο παράρτημα I μέρος 1, διαγράφονται οι μνείες στην Αλβανία και τη Βοσνία-Ερζεγοβίνη. 2. Στο παράρτημα II μέρος 1, η λέξη «Αλβανία (*)» και οι λέξεις «Βοσνία-Ερζεγοβίνη(*)» παρεμβάλλονται στην κατάλληλη θέση του καταλόγου, συνοδευόμενες από την εξής υποσημείωση: «(*) Η απαλλαγή από την υποχρέωση θεώρησης εφαρμόζεται μόνο στους κατόχους βιομετρικών διαβατηρίων.». Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις συνθήκες. Στρασβούργο, 24 Νοεμβρίου 2010.

Ιδιωτικό Διεθνές Δίκαιο


ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Οκτωβρίου 2010 για την τροποποίηση του παραρτήματος ΙΙ της απόφασης 2006/766/ΕΚ όσον αφορά την καταχώριση για τη Σερβία στον κατάλογο τρίτων χωρών και εδαφών από τα οποία επιτρέπονται οι εισαγωγές αλιευτικών προϊόντων που προορίζονται για κατανάλωση από τον άνθρωπο [κοινοποιηθείσα υπό τον αριθμό Ε(2010) 6748] (Κείμενο που παρουσιάζει ενδιαφέρον για τον ΕΟΧ) (2010/602/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 854/2004 καθορίζει ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης. Ειδικότερα, ορίζει ότι προϊόντα ζωικής προέλευσης επιτρέπεται να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται σύμφωνα με τον εν λόγω κανονισμό. (2) Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και την επικαιροποίηση των εν λόγω καταλόγων, πρέπει να λαμβάνονται υπόψη οι έλεγχοι που διενεργούνται από την Ένωση σε τρίτες χώρες και οι εγγυήσεις που παρέχουν οι αρμόδιες αρχές των τρίτων χωρών όσον αφορά τη συμμόρφωση ή την ισοδυναμία με τη νομοθεσία της Ένωσης περί ζωοτροφών και τροφίμων και τους κανόνες για την υγεία των ζώων, όπως καθορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2). (3) Η απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (3) περιέχει κατάλογο των τρίτων χωρών οι οποίες πληρούν τα κριτήρια του κανονισμού (ΕΚ) αριθ. 854/2004 και μπορούν, συνεπώς, να εγγυηθούν ότι οι εξαγωγές αυτών των προϊόντων στην Ένωση πληρούν τους υγειονομικούς όρους που προβλέπονται στην ενωσιακή νομοθεσία για την προστασία της υγείας των καταναλωτών. Ειδικότερα, στο παράρτημα ΙΙ της εν λόγω απόφασης παρατίθεται κατάλογος τρίτων χωρών και εδαφών από τα οποία επιτρέπονται οι εισαγωγές αλιευτικών προϊόντων που προορίζονται για κατανάλωση από τον άνθρωπο. Ο κατάλογος αυτός προβλέπει επίσης περιορισμούς όσον αφορά τις εν λόγω εισαγωγές από ορισμένες τρίτες χώρες. (4) Η Σερβία περιλαμβάνεται σήμερα στον κατάλογο του παραρτήματος II της απόφασης 2006/766/ΕΚ ως τρίτη χώρα από την οποία επιτρέπονται οι εισαγωγές αλιευτικών προϊόντων που προορίζονται για κατανάλωση από τον άνθρωπο, αλλά οι εν λόγω εισαγωγές περιορίζονται μόνο σε ολόκληρα νωπά ψάρια προερχόμενα από άγρια θαλάσσια αλιεύματα. (5) Οι έλεγχοι τους οποίους διενήργησε η Ένωση για να αξιολογήσει το σύστημα ελέγχων που έχει θεσπίσει η Σερβία όσον αφορά την παραγωγή αλιευτικών προϊόντων που προορίζονται για εξαγωγή στην Ένωση, σε συνδυασμό με τις εγγυήσεις που έδωσαν οι αρμόδιες αρχές της Σερβίας, δείχνουν ότι οι όροι που ισχύουν στην εν λόγω τρίτη χώρα, όσον αφορά τα αλιευτικά προϊόντα που προορίζονται για κατανάλωση από τον άνθρωπο και τα οποία πρόκειται να εξαχθούν στην Ένωση, είναι ισοδύναμοι με τους όρους που προβλέπονται από τη σχετική νομοθεσία της Ένωσης. Συνεπώς, το παράρτημα II της απόφασης 2006/766/ΕΚ θα πρέπει να τροποποιηθεί, ώστε να επιτρέπεται να εισάγονται από τη Σερβία αλιευτικά προϊόντα τα οποία προορίζονται για κατανάλωση από τον άνθρωπο, αλλά χωρίς τον περιορισμό που ισχύει σήμερα. (6) Συνεπώς, η απόφαση 2006/766/ΕΚ θα πρέπει να τροποποιηθεί ανάλογα. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα ΙΙ της οδηγίας 2006/766/ΕΚ, η καταχώριση για τη Σερβία αντικαθίσταται από τα εξής: «RS ΣΕΡΒΙΑ Πλην του Κοσσυφοπεδίου, όπως ορίζεται στο ψήφισμα 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999.» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 6 Οκτωβρίου 2010.

Πολιτική για την υγεία

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 757/2010 ΤΗΣ ΕΠΙΤΡΟΠΉΣ της 24ης Αυγούστου 2010 για τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά τα παραρτήματα I και III (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (1), και ιδίως το άρθρο 14 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 850/2004 ενσωματώθηκε στο δίκαιο της Ένωσης η υλοποίηση των δεσμεύσεων που καθορίζονται στη σύμβαση της Στοκχόλμης περί έμμονων οργανικών ρύπων (εφεξής «η σύμβαση»), η οποία εγκρίθηκε με την απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (2), καθώς και στο πρωτόκολλο για τους έμμονους οργανικούς ρύπους της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης (εφεξής «το πρωτόκολλο»), το οποίο εγκρίθηκε με την απόφαση 259/2004/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (3). (2) Μετά την υποβολή προτάσεων για ουσίες από την Ευρωπαϊκή Ένωση και τα κράτη μέλη της, καθώς και από τη Νορβηγία και το Μεξικό, η επιτροπή εξέτασης έμμονων οργανικών ρύπων, που έχει συσταθεί βάσει της συνθήκης, ολοκλήρωσε τις εργασίες της για τις εννέα προταθείσες ουσίες, οι οποίες διαπιστώθηκε ότι πληρούν τα κριτήρια της σύμβασης. Κατά την τέταρτη σύνοδο της διάσκεψης των συμβαλλομένων μερών της σύμβασης, στις 4 με 8 Μαΐου 2009 (εφεξής «η COP4»), συμφωνήθηκε να προστεθούν και οι εννέα ουσίες στα παραρτήματα της σύμβασης. (3) Λαμβανομένων υπόψη των αποφάσεων που ελήφθησαν στην COP4, είναι αναγκαία η τροποποίηση των παραρτημάτων I και III του κανονισμού (ΕΚ) αριθ. 850/2004. Το παράρτημα I του κανονισμού (ΕΚ) αριθ. 850/2004 θα πρέπει να τροποποιηθεί για να ληφθεί υπόψη το γεγονός ότι οι ουσίες μπορούν να περιλαμβάνονται μόνο στη σύμβαση. (4) Η COP4 αποφάσισε να συμπεριλάβει οκτώ από τις ουσίες στο παράρτημα A (Κατάργηση) της σύμβασης. Καθώς η ένατη ουσία -υπερφθοροκτανοσουλφονικό οξύ και τα παράγωγά του (εφεξής «PFOS»)- εξακολουθεί να χρησιμοποιείται ευρέως σε παγκόσμια κλίμακα, η COP4 αποφάσισε να τη συμπεριλάβει στο παράρτημα B (Περιορισμός) με σειρά εξαιρέσεων. Η δομή του κανονισμού (ΕΚ) αριθ. 850/2004 είναι παρεμφερής, με παράρτημα I (Απαγορεύσεις) και παράρτημα II (Περιορισμοί). Η σύμβαση επιβάλλει υποχρεώσεις απαγόρευσης ή περιορισμού της παραγωγής, της χρήσης, των εισαγωγών και των εξαγωγών των ουσιών που απαριθμούνται στα οικεία παραρτήματα A και B. Δεδομένου ότι ο κανονισμός (ΕΚ) αριθ. 850/2004, πέραν του περιορισμού της διάθεσης στην αγορά, περιλαμβάνει όρους για την παραγωγή, τη χρήση και τη διαχείριση των αποβλήτων, με την υπαγωγή των ουσιών που καλύπτονται από τις αποφάσεις της COP4 στον κανονισμό (ΕΚ) αριθ. 850/2004 το πεδίο εφαρμογής του περιορισμού καθίσταται σύμφωνο με την απόφαση της COP4. (5) Η διάθεση στην αγορά και η χρήση PFOS στην Ένωση υπόκειται σε περιορισμούς δυνάμει του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (Reach) (4). Οι ισχύοντες στην Ένωση περιορισμοί όσον αφορά τα PFOS συνοδεύονται από ελάχιστες εξαιρέσεις σε σύγκριση με τις προβλεπόμενες στην απόφαση της COP4. Τα PFOS συμπεριελήφθησαν επίσης στο παράρτημα I του αναθεωρημένου πρωτοκόλλου που εγκρίθηκε στις 18 Δεκεμβρίου 2009. Συνεπώς, τα PFOS θα πρέπει να συμπεριληφθούν στο παράρτημα Ι του κανονισμού (ΕΚ) αριθ. 850/2004 μαζί με τις υπόλοιπες οκτώ ουσίες. Οι παρεκκλίσεις που ίσχυαν για τα PFOS κατά την καταχώρισή τους στο παράρτημα XVII μεταφέρονται και συμπεριλαμβάνονται στο παράρτημα I του κανονισμού (ΕΚ) αριθ. 850/2004, με ελάχιστες τροποποιήσεις. Οι παρεκκλίσεις θα πρέπει να υπόκεινται στην εφαρμογή των βέλτιστων διαθέσιμων τεχνικών, κατά περίπτωση. Η ειδική παρέκκλιση για τη χρήση PFOS ως διαβρεκτών σε συστήματα ελεγχόμενης ηλεκτροεπιμετάλλωσης υπόκειται σε χρονικό περιορισμό σύμφωνα με την απόφαση της COP4. Η προθεσμία επιδέχεται παράταση, εάν δικαιολογείται από τεχνικής πλευράς και εφόσον εγκρίνεται από τη διάσκεψη των Συμβαλλομένων μερών της σύμβασης. Τα κράτη μέλη οφείλουν να υποβάλλουν ανά τετραετία έκθεση σχετικά με τη χρήση των επιτρεπόμενων παρεκκλίσεων. Η Ευρωπαϊκή Ένωση, ως μέρος της σύμβασης, θα πρέπει να υποβάλλει εκθέσεις σ’ αυτή με βάση τις εκθέσεις των κρατών μελών. Η Επιτροπή θα πρέπει να συνεχίσει να επανεξετάζει τις εναπομένουσες παρεκκλίσεις και τη διαθεσιμότητα ασφαλέστερων εναλλακτικών ουσιών ή τεχνολογιών. (6) Πρέπει να οριστεί ο τρόπος εφαρμογής στα PFOS των διατάξεων του άρθρου 4 παράγραφος 1 στοιχείο β) του κανονισμού (ΕΚ) αριθ. 850/2004 που αφορούν τις ουσίες οι οποίες ανευρίσκονται ως ακούσιες ιχνοποσότητες ρύπων, ώστε να εξασφαλιστεί η εναρμονισμένη επιβολή και ο έλεγχος της εφαρμογής του εν λόγω κανονισμού και, ταυτόχρονα, να διασφαλιστεί η συμμόρφωση με τη σύμβαση. Το παράρτημα XVII του κανονισμού (ΕΚ) αριθ. 1907/2006 επιτρέπει τη χρήση PFOS σε ποσότητες που δεν υπερβαίνουν ορισμένα κατώτατα όρια. Μέχρις ότου προκύψουν νέα στοιχεία, τα κατώτατα όρια του παραρτήματος XVII του κανονισμού (ΕΚ) αριθ. 1907/2006 για το PFOS που περιέχεται σε αντικείμενα, αντιστοιχούν σε ένα επίπεδο κάτω από το οποίο η χρήση PFOS δεν εξυπηρετεί κανένα σκοπό, ενώ παράλληλα επιτρέπουν τον έλεγχο και την επιβολή μέσω υφισταμένων μεθόδων. Ως εκ τούτου, τα εν λόγω κατώτατα όρια προβλέπεται να περιορίσουν τη χρήση PFOS σε επίπεδα που αντιστοιχούν σε ακούσιες ιχνοποσότητες ρύπων. Με τον παρόντα κανονισμό θα πρέπει να θεσπιστεί κατώτατο όριο ανάλογου επιπέδου για τα PFOS που χρησιμοποιούνται ως ουσίες ή ως συστατικά παρασκευασμάτων. Για να αποκλειστεί η εκούσια χρήση, το επίπεδο αυτό θα πρέπει να είναι κατώτερο εκείνου που προβλέπει ο κανονισμός (ΕΚ) αριθ. 1907/2006. (7) Η διάθεση στην αγορά και η χρήση πενταβρωμοδιφαινυλαιθέρα και οκταβρωμοδιφαινυλαιθέρα στην Ένωση υπόκειται σε περιορισμούς δυνάμει του παραρτήματος XVII του κανονισμού (ΕΚ) αριθ. 1907/2006, με ανώτατο όριο συγκέντρωσης 0,1 % κατά βάρος, κάτω από το οποίο θεωρείται ότι η ουσία δεν υπόκειται σε περιορισμούς. Η COP4 αποφάσισε να συμπεριλάβει ομοειδείς ουσίες που απαντούν στις εμπορικές μορφές του πενταβρωμοδιφαινυλαιθέρα και του οκταβρωμοδιφαινυλαιθέρα και έχουν χαρακτηριστικά έμμονων οργανικών ρύπων (POP). Για λόγους συνέπειας, θα πρέπει να εφαρμοστεί στους καταλόγους του κανονισμού (ΕΚ) αριθ. 850/2004 η ίδια προσέγγιση όπως στο παράρτημα XVII του κανονισμού (ΕΚ) αριθ. 1907/2006, όσον αφορά τα παράγωγα για τα οποία η COP4 έκρινε ότι έχουν χαρακτηριστικά POP. Κατά συνέπεια, πρέπει να συμπεριληφθούν στο παράρτημα Ι του κανονισμού (ΕΚ) αριθ. 850/2004 τα παράγωγα εξαβρωμοδιφαινυλαιθέρας, επταβρωμοδιφαινυλαιθέρας, τετραβρωμοδιφαινυλαιθέρας και πενταβρωμοδιφαινυλαιθέρας. (8) Πρέπει να οριστεί ο τρόπος εφαρμογής στα πολυβρωμοπαράγωγα των διφαινυλαιθέρων (PBDE) των διατάξεων του άρθρου 4 παράγραφος 1 στοιχείο β) του κανονισμού (ΕΚ) αριθ. 850/2004 που αφορούν τις ουσίες οι οποίες ανευρίσκονται ως ακούσιες ιχνοποσότητες ρύπων, ώστε να εξασφαλιστεί η εναρμονισμένη επιβολή και ο έλεγχος της εφαρμογής του εν λόγω κανονισμού και, ταυτόχρονα, να διασφαλιστεί η συμμόρφωση με τη σύμβαση. Με τον παρόντα κανονισμό θα πρέπει να θεσπιστεί σταθερό κατώτατο όριο προκειμένου τα PBDE που περιέχονται σε ουσίες, παρασκευάσματα και αντικείμενα να θεωρηθούν ακούσιες ιχνοποσότητες ρύπων. Εφόσον προκύψουν νέα στοιχεία και με την επιφύλαξη επανεξέτασης από την Επιτροπή σύμφωνα με τους στόχους του παρόντος κανονισμού, τα κατώτατα όρια του παραρτήματος XVII του κανονισμού (ΕΚ) αριθ. 1907/2006 για τα PBDE που περιέχονται σε αντικείμενα παραγόμενα από ανακυκλωμένα υλικά, προβλέπεται να περιορίσουν τη χρήση PBDE σε επίπεδα ακούσιων ιχνοποσοτήτων ρύπων, υπό την έννοια ότι τα όρια αυτά θεωρείται ότι αντιστοιχούν σε ένα επίπεδο κάτω από το οποίο η χρήση PBDE δεν εξυπηρετεί κανένα σκοπό, ενώ παράλληλα επιτρέπουν τον έλεγχο και την επιβολή μέσω υφισταμένων μεθόδων. Με τον παρόντα κανονισμό θα πρέπει να θεσπιστεί κατώτατο όριο ανάλογου επιπέδου για τα PBDE που χρησιμοποιούνται ως ουσίες ή ως συστατικά παρασκευασμάτων ή αντικειμένων. (9) Είναι αναγκαίο να διευκρινιστεί ότι η απαγόρευση την οποία επιβάλλει το άρθρο 3 του κανονισμού (ΕΚ) αριθ. 850/2004 δεν ισχύει για τα αντικείμενα που περιέχουν PBDE και PFOS και χρησιμοποιούνταν ήδη κατά την ημερομηνία έναρξης ισχύος του παρόντος κανονισμού. (10) Το DDT και το εξαχλωροκυκλοεξάνιο (HCH), συμπεριλαμβανομένου του λινδανίου, θα πρέπει να συμπεριληφθούν χωρίς παρεκκλίσεις. Το παράρτημα Ι μέρος Α του κανονισμού (ΕΚ) αριθ. 850/2004 επιτρέπει στα κράτη μέλη να διατηρήσουν την υφιστάμενη παραγωγή και χρήση DDT για την παραγωγή dicofol. Επί του παρόντος, κανένα κράτος μέλος δεν κάνει χρήση της παρέκκλισης. Επιπλέον, απορρίφθηκε η προσθήκη του dicofol στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (5) και στην οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (6). Κατόπιν τούτου, η παρέκκλιση αυτή θα πρέπει να απαλειφθεί. Το HCH, συμπεριλαμβανομένου του λινδανίου, περιλαμβάνεται στο παράρτημα Ι μέρος B του κανονισμού (ΕΚ) αριθ. 850/2004, με δύο ειδικές παρεκκλίσεις για συγκεκριμένες χρήσεις. Οι παρεκκλίσεις έπαυσαν να ισχύουν την 1η Σεπτεμβρίου 2006 και την 31η Δεκεμβρίου 2007 και, επομένως, θα πρέπει να απαλειφθούν. (11) Σύμφωνα με τις αποφάσεις της COP4, το πενταχλωροβενζόλιο πρέπει να προστεθεί στα παραρτήματα I και III του κανονισμού (ΕΚ) αριθ. 850/2004 ώστε να υπόκειται σε γενική απαγόρευση, καθώς και στις διατάξεις του εν λόγω κανονισμού που αφορούν τη μείωση των εκπομπών. Η χλωρδεκόνη (chlordecone) και το εξαβρωμοδιφαινύλιο θα πρέπει να μεταφερθούν στο παράρτημα Ι μέρος Α, επειδή περιλαμβάνονται πλέον και στις δύο διεθνείς πράξεις. (12) Σύμφωνα με το άρθρο 22 της σύμβασης, οι τροποποιήσεις των παραρτημάτων Α, Β και Γ αυτής τίθενται σε ισχύ κατά την εκπνοή ενός έτους από την ημερομηνία γνωστοποίησης της εκάστοτε τροποποίησης από τον θεματοφύλακα, εν προκειμένω στις 26 Αυγούστου 2010. Ως εκ τούτου και για λόγους συνέπειας, ο παρών κανονισμός θα πρέπει να εφαρμόζεται από την ίδια ημερομηνία. Ο παρών κανονισμός θα πρέπει επομένως να αρχίσει επειγόντως να ισχύει. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει της οδηγίας 67/548/ΕΟΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I και III του κανονισμού (ΕΚ) αριθ. 850/2004 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 26 Αυγούστου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Αυγούστου 2010.

Προστασία του περιβάλλοντος

Περιβαλλοντική πολιτική

Πολιτική για την υγεία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 878/2010 ΤΗΣ ΕΠΙΤΡΟΠΉΣ της 6ης Οκτωβρίου 2010 για την τροποποίηση του παραρτήματος Ι του κανονισμού (ΕΚ) αριθ. 669/2009 για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 15 παράγραφος 5, Εκτιμώντας τα ακόλουθα: (1) Ο κανονισμός (ΕΚ) αριθ. 669/2009 της Επιτροπής (2) θεσπίζει κανόνες σχετικά με το αυξημένο επίπεδο των επίσημων ελέγχων που διεξάγονται στις εισαγωγές ζωοτροφών και τροφίμων μη ζωικής προέλευσης που αναφέρονται στο παράρτημα Ι, στα σημεία εισόδου στα εδάφη που αναφέρονται στο παράρτημα Ι του κανονισμού (ΕΚ) αριθ. 882/2004. (2) Σύμφωνα με το άρθρο 2 του κανονισμού (ΕΚ) αριθ. 669/2009 ο κατάλογος του παραρτήματος Ι επανεξετάζεται τακτικά, τουλάχιστον ανά τρίμηνο, και κατά την επανεξέταση αυτή θα πρέπει να συνυπολογίζονται τουλάχιστον οι πηγές πληροφοριών που αναφέρονται στο εν λόγω άρθρο. (3) Η συχνότητα και η σημασία των περιστατικών σχετικά με τα τρόφιμα που κοινοποιήθηκαν μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF), τα πορίσματα των αποστολών σε τρίτες χώρες που πραγματοποιήθηκαν από το Γραφείο Τροφίμων και Κτηνιατρικών Θεμάτων και οι τριμηνιαίες εκθέσεις που πρέπει να κοινοποιήσουν τα κράτη μέλη όσον αφορά τους επίσημους ελέγχους που πραγματοποιήθηκαν στα σύνορά τους σύμφωνα με το άρθρο 15 του κανονισμού (ΕΚ) αριθ. 669/2009, δείχνουν ότι είναι αναγκαίο να επανεξεταστεί ο κατάλογος του παραρτήματος I του προαναφερόμενου κανονισμού. Κατά την επανεξέταση πρέπει κυρίως να διαγραφούν από το παράρτημα I τα προϊόντα τα οποία, σύμφωνα με τις προαναφερόμενες πηγές πληροφοριών, συνολικά συμμορφώνονται σε ικανοποιητικό βαθμό στις σχετικές απαιτήσεις της ΕΕ και, συνεπώς, δεν δικαιολογείται πλέον γι’ αυτά αυξημένο επίπεδο ελέγχων. Στον εν λόγω κατάλογο πρέπει να προστεθούν άλλα προϊόντα για τα οποία, από τις ίδιες πηγές, προκύπτει ότι δεν συμμορφώνονται σε ορισμένο βαθμό στις απαιτήσεις ασφάλειας που ισχύουν στην ΕΕ και δικαιολογούν τη θέσπιση αυξημένου επιπέδου επίσημων ελέγχων. (4) Οι τροποποιήσεις του παραρτήματος I του κανονισμού (ΕΚ) αριθ. 669/2009 που προβλέπονται στον παρόντα κανονισμό θα πρέπει να αρχίσουν να εφαρμόζονται το ταχύτερο δυνατό έτσι ώστε το αυξημένο επίπεδο των επίσημων ελέγχων να μπορεί, αφενός, να σταματήσει για τα προϊόντα τα οποία διαγράφονται από τον κατάλογο και, αφετέρου, να αρχίσει για εκείνα που μόλις προστέθηκαν. (5) Επομένως, ο κανονισμός (ΕΚ) αριθ. 669/2009 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 669/2009 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την 7η Οκτωβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Οκτωβρίου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1379/2011 ΤΗΣ ΕΠΙΤΡΟΠΉΣ της 20ής Δεκεμβρίου 2011 για την τροποποίηση των κανονισμών (ΕΚ) αριθ. 382/2008, (ΕΕ) αριθ. 1178/2010 και (ΕΕ) αριθ. 90/2011 όσον αφορά τους κωδικούς ΣΟ και τους κωδικούς προϊόντων της ονοματολογίας των γεωργικών προϊόντων για τις επιστροφές κατά την εξαγωγή στους τομείς του βοείου κρέατος, των αυγών και του κρέατος πουλερικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 134, το άρθρο 161 παράγραφος 3, το άρθρο 170 και το άρθρο 192 παράγραφος 2, σε συνδυασμό με το άρθρο 4, Εκτιμώντας τα ακόλουθα: (1) Οι κανονισμοί της Επιτροπής (ΕΚ) αριθ. 382/2008 (2), (ΕΕ) αριθ. 1178/2010 (3) και (ΕΕ) αριθ. 90/2011 (4) θεσπίζουν διατάξεις για το σύστημα των πιστοποιητικών εξαγωγής για τις επιστροφές κατά την εξαγωγή στους τομείς του βοείου κρέατος, των αυγών και του κρέατος πουλερικών, αντιστοίχως. Οι εν λόγω κανονισμοί αναφέρονται στους κωδικούς ΣΟ και στους κωδικούς προϊόντων της ονοματολογίας των γεωργικών προϊόντων για τις επιστροφές κατά την εξαγωγή, προκειμένου να καθορίσουν τα προϊόντα που υπόκεινται, ή δεν υπόκεινται, στην προσκόμιση πιστοποιητικού εξαγωγής στις περιπτώσεις που ζητείται επιστροφή κατά την εξαγωγή. (2) Το παράρτημα I του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (5), τροποποιήθηκε με τον κανονισμό (ΕΕ) αριθ. 1006/20111 της Επιτροπής (6). (3) Ο κανονισμός (ΕΟΚ) αριθ. 3846/87 της Επιτροπής, της 17ης Δεκεμβρίου 1987, που καθορίζει την ονοματολογία των γεωργικών προϊόντων για τις επιστροφές κατά την εξαγωγή (7), τροποποιήθηκε με τον εκτελεστικό κανονισμό (ΕΕ) αριθ. 1334/2011 της Επιτροπής (8). (4) Κατά συνέπεια, οι κωδικοί ΣΟ και οι κωδικοί των προϊόντων που χρησιμοποιούνται στους κανονισμούς (ΕΚ) αριθ. 382/2008, (ΕΕ) αριθ. 1178/2010 και (ΕΕ) αριθ. 90/2011 πρέπει να προσαρμοστούν σε εκείνους που χρησιμοποιούνται στο παράρτημα I του κανονισμού (ΕΟΚ) αριθ. 2658/87, όπως τροποποιήθηκε με τον κανονισμό (ΕΕ) αριθ. 1006/2011, και στον κανονισμό (ΕΟΚ) αριθ. 3846/87 όπως τροποποιήθηκε με τον εκτελεστικό κανονισμό (ΕΕ) αριθ. 1334/2011. (5) Ο κανονισμός (ΕΚ) αριθ. 382/2008 χρησιμοποιεί επίσης κωδικούς ΣΟ στο πλαίσιο των πιστοποιητικών εισαγωγής. Για λόγους συνέπειας, είναι σκόπιμο να τροποποιηθούν επίσης οι εν λόγω κωδικοί. (6) Ως εκ τούτου, θα πρέπει να τροποποιηθούν αναλόγως οι κανονισμοί (ΕΚ) αριθ. 382/2008, (ΕΕ) αριθ. 1178/2010 και (ΕΕ) αριθ. 90/2011. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 382/2008 τροποποιείται ως εξής: 1) Στο άρθρο 2 παράγραφος 2, το κείμενο «στους κωδικούς ΣΟ 0102 90 05 έως 0102 90 49» αντικαθίσταται από το κείμενο «στους κωδικούς ΣΟ 0102 29 10 έως 0102 29 49, ex 0102 39 10 με βάρος ίσο ή κατώτερο των 300 kg και ex 0102 90 91 με βάρος ίσο ή κατώτερο των 300 kg». 2) Το άρθρο 10 τροποποιείται ως εξής: α) στην παράγραφο 1 στοιχείο α), το κείμενο «στον κωδικό ΣΟ 0102 10» αντικαθίσταται από το κείμενο «στους κωδικούς ΣΟ 0102 21, 0102 31 00 και 0102 90 20»· και το κείμενο «στους κωδικούς ΣΟ 0102 90 και ex 1602» αντικαθίσταται από το κείμενο «στους κωδικούς ΣΟ 0102 29, 0102 39 10, 0102 90 91 και ex 1602»· β) στην παράγραφο 2 στοιχείο α), το κείμενο «στον κωδικό ΣΟ 0102 10» αντικαθίσταται από το κείμενο «στους κωδικούς ΣΟ 0102 21, 0102 31 00 και 0102 90 20»· γ) στην παράγραφο 3, το κείμενο «στον κωδικό ΣΟ 0102 10» αντικαθίσταται από το κείμενο «στους κωδικούς ΣΟ 0102 21, 0102 31 00 και 0102 90 20». 3) Το παράρτημα I αντικαθίσταται από το κείμενο του παραρτήματος I του παρόντος κανονισμού. 4) Στο παράρτημα V, η πρώτη ομάδα κατηγοριών προϊόντων αντικαθίσταται από το ακόλουθο κείμενο: «Κατηγορία προϊόντος Κωδικός ΣΟ 110 0102 29 10, ex 0102 39 10 με βάρος ίσο ή κατώτερο των 80 kg και ex 0102 90 91 με βάρος ίσο ή κατώτερο των 80 kg 120 0102 29 21 και 0102 29 29, ex 0102 39 10 με βάρος ανώτερο των 80 kg αλλά ίσο ή κατώτερο των 160 kg και ex 0102 90 91 με βάρος ανώτερο των 80 kg αλλά ίσο ή κατώτερο των 160 kg 130 0102 29 41 και 0102 29 49, ex 0102 39 10 με βάρος ανώτερο των 160 kg αλλά ίσο ή κατώτερο των 300 kg και ex 0102 90 91 με βάρος ανώτερο των 160 kg αλλά ίσο ή κατώτερο των 300 kg 140 0102 29 51 έως 0102 29 99, ex 0102 39 10 με βάρος ανώτερο των 300 kg και ex 0102 90 91 με βάρος ανώτερο των 300 kg»· 5) Στο παράρτημα VI, η πρώτη ομάδα κατηγοριών προϊόντων αντικαθίσταται από το ακόλουθο κείμενο: «Κατηγορία Κωδικός προϊόντος 011 0102 21 10 9140, 0102 21 30 9140, 0102 31 00 9100, 0102 90 20 9100, 0102 31 00 9200 και 0102 90 20 9200 021 0102 21 10 9150, 0102 21 30 9150, 0102 21 90 9120, 0102 31 00 9150, 0102 31 00 9250, 0102 31 00 9300, 0102 90 20 9150, 0102 90 20 9250 και 0102 90 20 9300 031 0102 29 91 9000, 0102 39 10 9350 και 0102 90 91 9350 041 0102 29 41 9100, 0102 29 51 9000, 0102 29 59 9000, 0102 29 61 9000, 0102 29 69 9000, 0102 29 99 9000, 0102 39 10 9100, 0102 39 10 9150, 0102 39 10 9200, 0102 39 10 9250, 0102 39 10 9400, 0102 90 91 9100, 0102 90 91 9150, 0102 90 91 9200, 0102 90 91 9250, 0102 90 91 9300 και 0102 90 91 9400». Άρθρο 2 Ο κανονισμός (ΕΕ) αριθ. 1178/2010 τροποποιείται ως εξής: 1) Στο άρθρο 1, το κείμενο «στους κωδικούς ΣΟ 0407 00 11 και 0407 00 19» αντικαθίσταται από το κείμενο «στους κωδικούς ΣΟ 0407 11 00, 0407 19 11 και 0407 19 19». 2) Στο άρθρο 8 παράγραφος 1, το κείμενο «στους κωδικούς ΣΟ 0407 00 11 και 0407 00 19» αντικαθίσταται από το κείμενο «στους κωδικούς ΣΟ 0407 11 00, 0407 19 11 και 0407 19 19». 3) Το παράρτημα I αντικαθίσταται από το κείμενο του παραρτήματος II του παρόντος κανονισμού. Άρθρο 3 Ο κανονισμός (ΕΕ) αριθ. 90/2011 τροποποιείται ως εξής: 1) Στο άρθρο 1, το κείμενο «στους κωδικούς ΣΟ 0105 11, 0105 12 και 0105 19» αντικαθίσταται από το κείμενο «στους κωδικούς ΣΟ 0105 11, 0105 12 00, 0105 13 00, 0105 14 00 και 0105 15 00». 2) Στο άρθρο 8 παράγραφος 1, το κείμενο «στους κωδικούς ΣΟ 0105 11, 0105 12 και 0105 19» αντικαθίσταται από το κείμενο «στους κωδικούς ΣΟ 0105 11, 0105 12 00, 0105 13 00, 0105 14 00 και 0105 15 00». 3) Το παράρτημα I αντικαθίσταται από το κείμενο του παραρτήματος III του παρόντος κανονισμού. Άρθρο 4 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Αρχίζει να εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 1336/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 13ης Δεκεμβρίου 2011 για την τροποποίηση του κανονισμού (ΕΚ) αριθ. 1215/2009 του Συμβουλίου για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Ο κανονισμός (ΕΚ) αριθ. 2007/2000 του Συμβουλίου (2), για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης, εισήγαγε έκτακτα εμπορικά μέτρα, τα οποία προβλέπουν τη χωρίς περιορισμούς και με απαλλαγή από δασμούς πρόσβαση στην αγορά της ΕΕ για όλα σχεδόν τα προϊόντα καταγωγής των χωρών και τελωνειακών εδαφών που επωφελούνται από τη διαδικασία σταθεροποίησης και σύνδεσης. Δεδομένου ότι ο κανονισμός (ΕΚ) αριθ. 2007/2000 έχει τροποποιηθεί σημαντικά πολλές φορές, κωδικοποιήθηκε για λόγους σαφήνειας και ορθολογισμού με τον κανονισμό (ΕΚ) αριθ. 1215/2009 του Συμβουλίου (3). (2) Στις 16 Ιουνίου 2008, υπογράφηκε στο Λουξεμβούργο συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου. Μέχρι να ολοκληρωθούν οι διαδικασίες που απαιτούνται για την έναρξη ισχύος της, ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας-Ερζεγοβίνης, αφετέρου (4), υπεγράφη και συνήφθη (5) και τέθηκε σε ισχύ την 1η Ιουλίου 2008. (3) Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σερβίας, αφετέρου, υπεγράφη στο Λουξεμβούργο στις 29 Απριλίου 2008. Μέχρι να ολοκληρωθούν οι διαδικασίες που απαιτούνται για την έναρξη ισχύος της εν λόγω συμφωνίας, ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Σερβίας, αφετέρου (6), υπεγράφη και συνήφθη (7) και τέθηκε σε ισχύ την 1η Φεβρουαρίου 2010. (4) Οι συμφωνίες σταθεροποίησης και σύνδεσης και οι ενδιάμεσες συμφωνίες θεσπίζουν ένα συμβατικό εμπορικό καθεστώς μεταξύ της Ευρωπαϊκής Ένωσης και της Βοσνίας-Ερζεγοβίνης και μεταξύ της Ευρωπαϊκής Ένωσης και της Σερβίας. Συνεπώς, είναι αναγκαίο να τροποποιηθεί ο κανονισμός (ΕΚ) αριθ. 1215/2009 με τη διαγραφή της Βοσνίας-Ερζεγοβίνης από τον κατάλογο των δικαιούχων των δασμολογικών παραχωρήσεων για τα ίδια προϊόντα υπό το εμπορικό καθεστώς των συμφωνιών και να αναπροσαρμοστούν οι συνολικοί όγκοι δασμολογικής ποσόστωσης για συγκεκριμένα προϊόντα. Ωστόσο, η Βοσνία-Ερζεγοβίνη και η Σερβία θα πρέπει να εξακολουθήσουν να επωφελούνται δυνάμει του κανονισμού (ΕΚ) αριθ. 1215/2009, στον βαθμό που ο εν λόγω κανονισμός προβλέπει παραχωρήσεις ευνοϊκότερες από εκείνες βάσει των διμερών συμφωνιών. (5) Ο κανονισμός (ΕΚ) αριθ. 1215/2009 παραμένει η βασική πράξη που διέπει το εμπόριο με το Κοσσυφοπέδιο (8). Η συνέχιση της πρόσβασης του Κοσσυφοπεδίου στην αγορά της Ένωσης είναι ζωτική για την οικονομική ανάκαμψη του Κοσσυφοπεδίου και της ευρύτερης περιοχής. Παράλληλα, η πρόσβαση αυτή δεν θα έχει αρνητικές συνέπειες για την Ένωση. (6) Για τους λόγους αυτούς και δεδομένου ότι ο κανονισμός (ΕΚ) αριθ. 1215/2009 σταμάτησε να ισχύει στις 31 Δεκεμβρίου 2010, είναι σκόπιμο να παραταθεί η ισχύς του κανονισμού (ΕΚ) αριθ. 1215/2009 έως τις 31 Δεκεμβρίου 2015. (7) Για να διασφαλιστεί ότι η Ένωση θα σεβαστεί τις διεθνείς υποχρεώσεις της, τα προτιμησιακά καθεστώτα που καθορίζονται στον παρόντα κανονισμό θα πρέπει να εξαρτηθούν από τη συνέχιση ή την ανανέωση της ισχύουσας απαλλαγής από τις υποχρεώσεις του Παγκόσμιου Οργανισμού Εμπορίου (ΠΟΕ) που έχει αναλάβει η Ένωση. (8) Για την προστασία των οικονομικών συμφερόντων των υπευθύνων των επιχειρήσεων, είναι αναγκαίο να προβλεφθούν μεταβατικά μέτρα σχετικά με αγαθά που βρίσκονται, κατά την ημερομηνία εφαρμογής του παρόντος κανονισμού, είτε υπό διαμετακόμιση ή σε προσωρινή αποθήκευση σε τελωνειακές αποθήκες ή σε ελεύθερες ζώνες. (9) Προκειμένου να εκδοθούν οι διατάξεις που είναι απαραίτητες για την εφαρμογή του παρόντος κανονισμού, θα πρέπει να ανατεθεί στην Επιτροπή εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις απαραίτητες τροποποιήσεις και τεχνικές προσαρμογές στα παραρτήματα I και ΙΙ λόγω τροποποιήσεων των κωδικών της συνδυασμένης ονοματολογίας και των υποδιαιρέσεων TARIC, καθώς και τις προσαρμογές που είναι αναγκαίες λόγω της εκχώρησης εμπορικών προτιμήσεων βάσει άλλων διευθετήσεων μεταξύ της Ένωσης και των χωρών και εδαφών σε μνεία των οποίων προβαίνει ο παρών κανονισμός. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της, ακόμα και σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (10) Προκειμένου να εξασφαλιστούν ενιαίες προϋποθέσεις για την εκτέλεση του παρόντος κανονισμού όσον αφορά την αναστολή του ευεργετήματος προτιμησιακών καθεστώτων σε περίπτωση μη συμμόρφωσης, την έκδοση πιστοποιητικών γνησιότητας με τα οποία βεβαιούται ότι τα αγαθά είναι καταγωγής της συγκεκριμένης χώρας ή εδάφους και ότι ανταποκρίνονται στον ορισμό του παρόντος κανονισμού και για την προσωρινή αναστολή εν όλω ή εν μέρει των διευθετήσεων που προβλέπονται στον παρόντα κανονισμό, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (9). (11) Για να μη διαταραχθούν οι εμπορικές συναλλαγές, είναι αναγκαίο ο παρών κανονισμός να εφαρμοστεί αναδρομικά από την 1η Ιανουαρίου 2011, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1215/2009 τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Προτιμησιακές ρυθμίσεις 1. Με την επιφύλαξη των ειδικών διατάξεων που καθορίζονται στο άρθρο 3, τα προϊόντα καταγωγής των τελωνειακών εδαφών του Κοσσυφοπεδίου, εκτός αυτών που υπάγονται στις κλάσεις 0102, 0201, 0202, 0301, 0302, 0303, 0304, 0305, 1604, 1701, 1702 και 2204 της συνδυασμένης ονοματολογίας, γίνονται δεκτά για εισαγωγή στην Ένωση χωρίς ποσοτικούς περιορισμούς ή μέτρα ισοδύναμου αποτελέσματος και με απαλλαγή από δασμούς και επιβαρύνσεις ισοδύναμου αποτελέσματος. 2. Τα προϊόντα καταγωγής Αλβανίας, Βοσνίας-Ερζεγοβίνης, Κροατίας, Πρώην Γιουγκοσλαβικής Δημοκρατίας της Μακεδονίας, Μαυροβουνίου ή Σερβίας εξακολουθούν να επωφελούνται από τις διατάξεις του παρόντος κανονισμού, όπου αυτό αναφέρεται. Αυτά τα προϊόντα εξακολουθούν επίσης να επωφελούνται από κάθε παραχώρηση που προβλέπεται στον παρόντα κανονισμό η οποία είναι περισσότερο ευνοϊκή από την παραχώρηση που προβλέπεται βάσει διμερών συμφωνιών μεταξύ της Ένωσης και των εν λόγω χωρών.». 2) Το άρθρο 2 τροποποιείται ως εξής: α) η παράγραφος 1 στοιχείο α) αντικαθίσταται από το ακόλουθο κείμενο: «α) στη συμμόρφωση με τον ορισμό των “προϊόντων καταγωγής” όπως ορίζονται στο μέρος I τίτλος IV κεφάλαιο 2 τμήμα 2 του κανονισμού (ΕΟΚ) αριθ. 2454/93.»· β) προστίθεται η ακόλουθη παράγραφος: «3. Στην περίπτωση μη συμμόρφωσης χώρας ή εδάφους με την παράγραφο 1 ή 2, η Επιτροπή μπορεί, μέσω εκτελεστικών πράξεων, να αναστείλει, πλήρως ή εν μέρει, τα ευεργετήματα του παρόντος κανονισμού για την εν λόγω χώρα ή έδαφος. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.». 3) Το άρθρο 3 τροποποιείται ως εξής: α) η παράγραφος 2 αντικαθίσταται από το ακόλουθο κείμενο: «2. Οι δασμοί που εφαρμόζονται στις εισαγωγές στην Ένωση προϊόντων “baby-beef” που ορίζονται στο παράρτημα II, καταγωγής του τελωνειακού εδάφους του Κοσσυφοπεδίου, ανέρχονται σε 20 % του κατ’ αξία δασμού και σε 20 % του ειδικού δασμού όπως ορίζεται στο κοινό δασμολόγιο, εντός του ορίου μιας ετήσιας δασμολογικής ποσόστωσης 475 τόνων εκφρασμένων σε βάρος σφαγίων. Όλες οι αιτήσεις εισαγωγής στο πλαίσιο αυτής της ποσόστωσης συνοδεύονται από πιστοποιητικό γνησιότητας που εκδίδουν οι αρμόδιες αρχές του εδάφους εξαγωγής, στο οποίο βεβαιώνεται ότι τα εμπορεύματα είναι καταγωγής του συγκεκριμένου εδάφους, καθώς και ότι ανταποκρίνονται στον ορισμό του παραρτήματος II του παρόντος κανονισμού. Το εν λόγω πιστοποιητικό καταρτίζεται από την Επιτροπή μέσω εκτελεστικών πράξεων. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.»· β) η παράγραφος 3 διαγράφεται· γ) η παράγραφος 4 αντικαθίσταται από το ακόλουθο κείμενο: «4. Χωρίς να θίγονται άλλες διατάξεις του παρόντος κανονισμού, ειδικότερα δε το άρθρο 10, δεδομένης της ιδιαίτερης ευαισθησίας των αγορών γεωργικών και αλιευτικών προϊόντων, οσάκις οι εισαγωγές γεωργικών και αλιευτικών προϊόντων προκαλούν σοβαρή διατάραξη των αγορών της Ένωσης και των ρυθμιστικών μηχανισμών τους, η Επιτροπή μπορεί, μέσω εκτελεστικών πράξεων, να εγκρίνει τα κατάλληλα μέτρα. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.». 4) Το άρθρο 4 αντικαθίσταται από το ακόλουθο κείμενο: «Άρθρο 4 Εφαρμογή των δασμολογικών ποσοστώσεων για “baby-beef” Οι λεπτομερείς κανόνες εφαρμογής των δασμολογικών ποσοστώσεων για τα προϊόντα της κατηγορίας “baby-beef” καθορίζονται από την Επιτροπή μέσω εκτελεστικών πράξεων. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.». 5) Το άρθρο 7 αντικαθίσταται από το ακόλουθο κείμενο: «Άρθρο 7 Ανάθεση εξουσιών Ανατίθεται στην Επιτροπή η εξουσία να εγκρίνει κατ’ εξουσιοδότηση πράξεις σύμφωνα με το άρθρο 7α όσον αφορά: α) απαραίτητες τροποποιήσεις και τεχνικές προσαρμογές στα παραρτήματα I και ΙΙ, σύμφωνα με τροποποιήσεις των κωδικών της συνδυασμένης ονοματολογίας και των υποδιαιρέσεων TARIC· β) προσαρμογές που είναι αναγκαίες λόγω της εκχώρησης εμπορικών προτιμήσεων βάσει άλλων διευθετήσεων μεταξύ της Ένωσης και των χωρών και εδαφών στις οποίες παραπέμπει το άρθρο 1.». 6) Παρεμβάλλεται το ακόλουθο άρθρο: «Άρθρο 7a Άσκηση της εξουσιοδότησης 1. Η εξουσία για την έκδοση κατ’ εξουσιοδότηση πράξεων ανατίθεται στην Επιτροπή υπό τις προϋποθέσεις που ορίζονται στο παρόν άρθρο. 2. Η προβλεπόμενη στο άρθρο 7 εξουσία έκδοσης κατ’ εξουσιοδότηση πράξεων ανατίθεται στην Επιτροπή έως την ημερομηνία λήξης της ισχύος του παρόντος κανονισμού. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από την ημερομηνία αυτή. 3. Η προβλεπόμενη στο άρθρο 7 εξουσία έκδοσης κατ’ εξουσιοδότηση πράξεων μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επόμενη ημέρα από τη δημοσίευση της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Μόλις εκδώσει μια πράξη κατ’ εξουσιοδότηση, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Κάθε κατ’ εξουσιοδότηση πράξη που εκδίδεται δυνάμει του άρθρου 7 τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή εάν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η περίοδος αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.». 7) Το άρθρο 8 αντικαθίσταται από το ακόλουθο κείμενο: «Άρθρο 8 Διαδικασία επιτροπών 1. Για τους σκοπούς των άρθρων 2 και 10, η Επιτροπή επικουρείται από την επιτροπή εφαρμογής Δυτικών Βαλκανίων. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (10). 2. Για τους σκοπούς του άρθρου 3 παράγραφος 4, η Επιτροπή επικουρείται από την επιτροπή που προβλέπεται στο άρθρο 4 παράγραφος 1 του κανονισμού (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών (11). Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. 3. Για τους σκοπούς του άρθρου 3 παράγραφος 2 και του άρθρου 4, η Επιτροπή επικουρείται από την επιτροπή που προβλέπεται στο άρθρο 195 παράγραφος 1 του κανονισμού (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (12). Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. 4. Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. 8) Το άρθρο 10 τροποποιείται ως εξής: α) η παράγραφος 1 τροποποιείται ως εξής: i) το στοιχείο α) αντικαθίσταται από το ακόλουθο κείμενο: «α) ενημερώσει την επιτροπή εφαρμογής Δυτικών Βαλκανίων·», ii) προστίθεται το ακόλουθο εδάφιο: «Τα μέτρα στα οποία παραπέμπει το πρώτο εδάφιο εγκρίνονται μέσω εκτελεστικών πράξεων. Οι εν λόγω εκτελεστικές πράξεις εγκρίνονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.»· β) διαγράφεται η παράγραφος 2· γ) η παράγραφος 3 αντικαθίσταται από το ακόλουθο κείμενο: «3. Κατά τη λήξη της περιόδου αναστολής, η Επιτροπή αποφασίζει είτε να περατώσει το προσωρινό μέτρο αναστολής είτε να το παρατείνει σύμφωνα με την παράγραφο 1.». 9) Στο άρθρο 12, το δεύτερο εδάφιο αντικαθίσταται από το ακόλουθο κείμενο: «Εφαρμόζεται έως την 31η Δεκεμβρίου 2015. Οι προτιμήσεις που προβλέπονται στον παρόντα κανονισμό παύουν να ισχύουν, στο σύνολό τους ή εν μέρει, σε περίπτωση που δεν θα επιτρέπονταν βάσει απαλλαγής που χορηγείται από τον ΠΟΕ. Η παύση αυτή ισχύει από την ημέρα κατά την οποία δεν ισχύει πλέον η απαλλαγή. Η Επιτροπή δημοσιεύει, αρκετά πριν από την ημερομηνία αυτή, ανακοίνωση στην Επίσημη Εφημερίδα της Ευρωπαϊκής Ένωσης για να ενημερώσει σχετικά τους ενδιαφερομένους και τις αρμόδιες αρχές. Η ανακοίνωση προσδιορίζει ποιες προτιμήσεις που προβλέπονται στον παρόντα κανονισμό δεν ισχύουν πλέον και την ημερομηνία από την οποία παύουν να έχουν εφαρμογή.». 10) Το παράρτημα I αντικαθίσταται από το κείμενο του παραρτήματος του παρόντος κανονισμού. Άρθρο 2 Αγαθά τα οποία, την 1η Ιανουαρίου 2011, είτε τελούν υπό διαμετακόμιση είτε βρίσκονται στην Ένωση υπό προσωρινή αποθήκευση σε τελωνειακές αποθήκες ή σε ελεύθερες ζώνες και για τα οποία, πριν από την εν λόγω ημερομηνία, έχει εκδοθεί δεόντως απόδειξη καταγωγής Βοσνίας-Ερζεγοβίνης ή Σερβίας σύμφωνα με το μέρος I τίτλος IV κεφάλαιο 2 τμήμα 2 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (13), εξακολουθούν να επωφελούνται από τον κανονισμό (ΕΚ) αριθ. 1215/2009 για περίοδο τεσσάρων μηνών από την ημερομηνία εφαρμογής του παρόντος κανονισμού. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 13 Δεκεμβρίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 11/2011 ΤΗΣ ΕΠΙΤΡΟΠΉΣ της 7ης Ιανουαρίου 2011 για την τροποποίηση ορισμένων κανονισμών σχετικά με την κατάταξη εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Η σκόνη χόνδρου καρχαρία, η οποία διατίθεται στο εμπόριο σε κάψουλες από ζελατίνη και χρησιμοποιείται ως συμπλήρωμα διατροφής, κατετάγη στην κλάση 0305 σύμφωνα με τον κανονισμό (ΕΚ) αριθ. 1858/98 της Επιτροπής, της 27ης Αυγούστου 1998, για κατάταξη εμπορευμάτων στη συνδυασμένη ονοματολογία (2). Το ελαιώδες παρασκεύασμα (το οποίο περιέχει έλαιο από σπόρους οινοθήρας, λιπαρές ουσίες γάλακτος και βιταμίνη Ε), το οποίο διατίθεται στο εμπόριο σε κάψουλες από ζελατίνη και χρησιμοποιείται ως συμπλήρωμα διατροφής, είχε καταταγεί στην κλάση 1517 σύμφωνα με τον κανονισμό (ΕΟΚ) αριθ. αριθ. 3513/92 της Επιτροπής, της 3ης Δεκεμβρίου 1992, για την κατάταξη εμπορευμάτων στη συνδυασμένη ονοματολογία (3). (2) Στις συνεκδικασθείσες υποθέσεις C-410/08 έως C-412/08 Swiss Caps AG κατά Hauptzollamt Singen (4), το Δικαστήριο της Ευρωπαϊκής Ένωσης αποφάνθηκε ότι τα προϊόντα σε μορφή κάψουλας που χρησιμοποιούνται ως συμπλήρωμα διατροφής κατατάσσονται στην κλάση 2106, ως παρασκευάσματα διατροφής που δεν κατονομάζονται ούτε περιλαμβάνονται αλλού. (3) Ως εκ τούτου, είναι σκόπιμο να τροποποιηθούν ο κανονισμός (ΕΚ) αριθ. 1858/98 και ο κανονισμός (ΕΟΚ) αριθ. 3513/92, ώστε να αποφευχθούν αποκλίσεις στη δασμολογική κατάταξη και να εξασφαλιστεί η ενιαία εφαρμογή της Συνδυασμένης Ονοματολογίας στην Ευρωπαϊκή Ένωση. (4) Κατά συνέπεια, πρέπει να τροποποιηθούν αναλόγως ο κανονισμός (ΕΚ) αριθ. 1858/98 και ο κανονισμός (ΕΟΚ) αριθ. 3513/92. (5) Εκτός από τις ανωτέρω διορθώσεις, πρέπει να τροποποιηθεί ο κανονισμός (ΕΚ) αριθ. 1179/2009 της Επιτροπής, της 26ης Νοεμβρίου 2009, για την τροποποίηση ή την κατάργηση ορισμένων κανονισμών για την κατάταξη εμπορευμάτων στη Συνδυασμένη Ονοματολογία (5). Στους πίνακες των παραρτημάτων I, II και III, απαριθμούνται οι κανονισμοί που αποτελούν αντικείμενο τροποποίησης (είτε με την αλλαγή κωδικού ΣΟ, είτε με τη διαγραφή ενός σημείου στον πίνακα του κανονισμού είτε με την κατάργηση του κανονισμού). Το σημείο (1) του πίνακα του εν λόγω παραρτήματος I και το σημείο (3) του πίνακα του εν λόγω παραρτήματος III αναφέρονται και τα δύο στον κανονισμό (ΕΟΚ) αριθ. 484/79 της Επιτροπής, της 13ης Μαρτίου 1979 (6). Παρομοίως, το σημείο (79) του πίνακα του εν λόγω παραρτήματος I και το σημείο (31) του πίνακα του εν λόγω παραρτήματος II αναφέρονται στο σημείο 3 του πίνακα του παραρτήματος του κανονισμού (ΕΚ) αριθ. 2696/95 της Επιτροπής, της 21ης Νοεμβρίου 1979 (7). (6) Για να διορθωθεί η κατάσταση, πρέπει να τροποποιηθεί το παράρτημα I του κανονισμού (ΕΚ) αριθ. 1179/2009 της Επιτροπής με τη διαγραφή των σημείων (1) και (79). (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Διαγράφεται το σημείο (2) του πίνακα του παραρτήματος του κανονισμού (ΕΚ) αριθ. 1858/98. Άρθρο 2 Διαγράφεται το σημείο (1) του πίνακα του παραρτήματος του κανονισμού (ΕΟΚ) αριθ. 3513/92. Άρθρο 3 Διαγράφονται τα σημεία (1) και (79) του πίνακα του παραρτήματος Ι του κανονισμού (ΕΚ) αριθ. 1179/2009 της Επιτροπής. Άρθρο 4 Ο παρών κανονισμός αρχίζει να ισχύει την εικοστή ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Ιανουαρίου 2011.


ΚΑΝΟΝΙΣΜΌΣ (ΕΕ) αριθ. 407/2010 ΤΟΥ ΣΥΜΒΟΥΛΊΟΥ της 11ης Μαΐου 2010 για τη θέσπιση ευρωπαϊκού μηχανισμού χρηματοοικονομικής σταθεροποίησης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 122 παράγραφος 2, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 122 παράγραφος 2 της συνθήκης προβλέπει τη δυνατότητα χορήγησης χρηματοδοτικής ενίσχυσης της Ένωσης σε κράτος μέλος που αντιμετωπίζει δυσκολίες ή διατρέχει μεγάλο κίνδυνο να αντιμετωπίσει σοβαρές δυσκολίες, οφειλόμενες σε έκτακτες περιστάσεις που εκφεύγουν από τον έλεγχό του. (2) Τέτοιες δυσκολίες μπορεί να οφείλονται σε σοβαρή επιδείνωση του διεθνούς οικονομικού και χρηματοπιστωτικού περιβάλλοντος. (3) Η άνευ προηγουμένου παγκόσμια χρηματοπιστωτική κρίση και η οικονομική κάμψη που ενέσκηψαν παγκοσμίως την τελευταία διετία έπληξαν σοβαρά την οικονομική ανάπτυξη και τη χρηματοοικονομική σταθερότητα και προκάλεσαν ισχυρή επιδείνωση του ελλείμματος και του χρέους των κρατών μελών. (4) Η επιδείνωση της χρηματοπιστωτικής κρίσης οδήγησε σε σοβαρή χειροτέρευση των όρων δανεισμού διαφόρων κρατών μελών της ζώνης του ευρώ που δεν εξηγείται από τα βασικά οικονομικά μεγέθη. Στο σημείο αυτό, η παρούσα κατάσταση, εάν δεν αντιμετωπισθεί επειγόντως, θα μπορούσε να αποτελέσει σοβαρή απειλή για τη σταθερότητα, την ενότητα και την ακεραιότητα της ζώνης του ευρώ στο σύνολό της. (5) Για να αντιμετωπιστεί αυτή η έκτακτη κατάσταση που εκφεύγει από τον έλεγχο των κρατών μελών, φαίνεται αναγκαίο να δημιουργηθεί αμέσως ένας ενωσιακός μηχανισμός σταθεροποίησης για τη διασφάλιση της χρηματοοικονομικής σταθερότητας στην Ευρωπαϊκή Ένωση. Ο μηχανισμός αυτός θα πρέπει να δίνει τη δυνατότητα στην Ένωση να αντιδρά με συντονισμένο, γρήγορο και αποτελεσματικό τρόπο στις ιδιαίτερες δυσκολίες ενός συγκεκριμένου κράτους μέλους της ζώνης του ευρώ. Η ενεργοποίησή του θα γίνεται στο πλαίσιο κοινής στήριξης ΕΕ/ Διεθνούς Νομισματικού Ταμείου (ΔΝΤ). (6) Δεδομένων των ιδιαίτερων χρηματοοικονομικών συνεπειών τους, οι αποφάσεις για τη χορήγηση χρηματοδοτικής ενίσχυσης της Ένωσης δυνάμει του παρόντος κανονισμού απαιτούν την άσκηση εκτελεστικών εξουσιών, η οποία θα πρέπει να ανατεθεί στο Συμβούλιο. (7) Σε περίπτωση ενεργοποίησης του παρόντος μηχανισμού θα πρέπει να επιβάλλονται αυστηροί όροι οικονομικής πολιτικής, με στόχο τη διασφάλιση της βιωσιμότητας των δημοσίων οικονομικών του δικαιούχου κράτους μέλους και την αποκατάσταση της ικανότητάς του να χρηματοδοτείται από τις χρηματοπιστωτικές αγορές. (8) Η Επιτροπή θα πρέπει να επανεξετάζει τακτικά κατά πόσον εξακολουθούν να υφίστανται οι έκτακτες περιστάσεις που απειλούν τη χρηματοοικονομική σταθερότητα της Ευρωπαϊκής Ένωσης στο σύνολό της. (9) Ο υπάρχων μηχανισμός παροχής μεσοπρόθεσμης οικονομικής στήριξης στα κράτη μέλη που δεν ανήκουν στη ζώνη του ευρώ, ο οποίος θεσπίστηκε με τον κανονισμό (ΕΚ) αριθ. 332/2002 του Συμβουλίου (1), θα πρέπει να παραμείνει σε ισχύ. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σκοπός και πεδίο εφαρμογής Για τη διασφάλιση της χρηματοοικονομικής σταθερότητας της Ευρωπαϊκής Ένωσης, ο παρών κανονισμός θεσπίζει τους όρους και τις διαδικασίες, υπό τις οποίες μπορεί να χορηγηθεί χρηματοδοτική ενίσχυση της Ένωσης σε κράτος μέλος της ζώνης του ευρώ το οποίο αντιμετωπίζει ή διατρέχει μεγάλο κίνδυνο να αντιμετωπίσει σοβαρή οικονομική ή δημοσιονομική διαταραχή, οφειλόμενη σε έκτακτες περιστάσεις που εκφεύγουν από τον έλεγχό του, λαμβανομένης υπόψη της πιθανής εφαρμογής του υπάρχοντος μηχανισμού παροχής μεσοπρόθεσμης στήριξης στα κράτη μέλη που δεν ανήκουν στη ζώνη του ευρώ, ο οποίος θεσπίστηκε με τον κανονισμό (ΕΚ) αριθ. 332/2002. Άρθρο 2 Μορφή της χρηματοδοτικής ενίσχυσης της Ένωσης 1. Η χρηματοδοτική ενίσχυση της Ένωσης για τους σκοπούς του παρόντος κανονισμού λαμβάνει τη μορφή δανείου ή πίστωσης που χορηγείται στο ενδιαφερόμενο κράτος μέλος. Προς τούτο, σύμφωνα με απόφαση του Συμβουλίου δυνάμει του άρθρου 3, η Επιτροπή εξουσιοδοτείται εξ ονόματος της Ευρωπαϊκής Ένωσης να συνάπτει δάνεια στις κεφαλαιαγορές ή με χρηματοπιστωτικά ιδρύματα. 2. Το ανώτατο ποσό των δανείων ή πιστώσεων που χορηγούνται στα κράτη μέλη στο πλαίσιο του παρόντος μηχανισμού σταθεροποίησης περιορίζεται στο διαθέσιμο περιθώριο για πιστώσεις πληρωμών υπό το ανώτατο όριο ιδίων πόρων. Άρθρο 3 Διαδικασία 1. Το κράτος μέλος που επιθυμεί να λάβει χρηματοδοτική ενίσχυση της Ένωσης διαβουλεύεται με την Επιτροπή σε συνεννόηση με την Ευρωπαϊκή Κεντρική Τράπεζα (ΕΚΤ) με στόχο εκτίμηση των χρηματοδοτικών αναγκών του και υποβάλλει σχέδιο προγράμματος οικονομικής και δημοσιονομικής προσαρμογής στην Επιτροπή και στην Οικονομική και Δημοσιονομική Επιτροπή. 2. Η χρηματοδοτική ενίσχυση της Ένωσης χορηγείται με απόφαση εκδιδόμενη από το Συμβούλιο, το οποίο αποφασίζει με ειδική πλειοψηφία βάσει προτάσεως της Επιτροπής. 3. Η απόφαση για τη χορήγηση δανείου αναφέρει: α) το ποσό, τη μέση διάρκεια, τον τύπο υπολογισμού του κόστους, τον μέγιστο αριθμό δόσεων, την περίοδο διαθεσιμότητας της χρηματοδοτικής ενίσχυσης της Ένωσης και τους λοιπούς λεπτομερείς κανόνες που χρειάζονται για την υλοποίηση της ενίσχυσης· β) τους όρους γενικής οικονομικής πολιτικής υπό τους οποίους χορηγείται η χρηματοδοτική ενίσχυση της Ένωσης, με στόχο την επάνοδο του δικαιούχου κράτους μέλους σε υγιή οικονομική ή δημοσιονομική κατάσταση και την αποκατάσταση της ικανότητάς του να χρηματοδοτείται από τις χρηματοπιστωτικές αγορές, οι οποίοι όροι θα καθοριστούν από την Επιτροπή κατόπιν διαβουλεύσεως με την ΕΚΤ· και γ) έγκριση του προγράμματος προσαρμογής που καταρτίστηκε από το δικαιούχο κράτος μέλος για την εκπλήρωση των οικονομικών όρων υπό τους οποίους χορηγείται η χρηματοδοτική ενίσχυση της Ένωσης. 4. Η απόφαση για τη χορήγηση πίστωσης αναφέρει: α) το ποσό, την προμήθεια για τη διαθεσιμότητα της πίστωσης, τον τύπο υπολογισμού του κόστους που εφαρμόζεται για την αποδέσμευση των κεφαλαίων και την περίοδο διαθεσιμότητας της χρηματοδοτικής ενίσχυσης της Ένωσης, καθώς και τους λοιπούς λεπτομερείς κανόνες που χρειάζονται για την υλοποίηση της ενίσχυσης· β) τους όρους γενικής οικονομικής πολιτικής υπό τους οποίους χορηγείται η χρηματοδοτική ενίσχυση της Ένωσης, με στόχο την επάνοδο του ενδιαφερόμενου κράτους μέλους σε υγιή οικονομική ή δημοσιονομική κατάσταση, οι οποίοι όροι θα καθοριστούν από την Επιτροπή κατόπιν διαβουλεύσεως με την ΕΚΤ· και γ) έγκριση του προγράμματος προσαρμογής που καταρτίστηκε από το δικαιούχο κράτος μέλος για την εκπλήρωση των οικονομικών όρων υπό τους οποίους χορηγείται η χρηματοδοτική ενίσχυση της Ένωσης. 5. Η Επιτροπή και το δικαιούχο κράτος μέλος συνάπτουν μνημόνιο συμφωνίας, στο οποίο αναλύονται λεπτομερώς οι όροι της γενικής οικονομικής πολιτικής που έχουν τεθεί από το Συμβούλιο. Η Επιτροπή κοινοποιεί το μνημόνιο συμφωνίας στο Ευρωπαϊκό Κοινοβούλιο και στο Συμβούλιο. 6. Η Επιτροπή, κατόπιν διαβουλεύσεως με την ΕΚΤ, επανεξετάζει τους όρους γενικής οικονομικής πολιτικής που αναφέρονται στην παράγραφο 3 στοιχείο β) και στην παράγραφο 4 στοιχείο β) τουλάχιστον ανά εξάμηνο και συζητά με το δικαιούχο κράτος μέλος τις τροποποιήσεις που ενδεχομένως χρειάζεται να επέλθουν στο οικείο πρόγραμμα προσαρμογής. 7. Το Συμβούλιο αποφασίζει, με ειδική πλειοψηφία βάσει προτάσεως της Επιτροπής, τις τυχόν μεταβολές που πρέπει να επέλθουν στους αρχικούς όρους γενικής οικονομικής πολιτικής και εγκρίνει το αναθεωρημένο πρόγραμμα προσαρμογής που καταρτίζεται από το δικαιούχο κράτος μέλος. 8. Εάν προβλέπεται χρηματοδότηση από πηγές εκτός της Ένωσης η οποία υπόκειται σε όρους οικονομικής πολιτικής, ιδίως από το ΔΝΤ, το ενδιαφερόμενο κράτος μέλος διαβουλεύεται προηγουμένως με την Επιτροπή. Η Επιτροπή εξετάζει τις δυνατότητες που υπάρχουν στο πλαίσιο του μηχανισμού χρηματοδοτικής ενίσχυσης της Ένωσης και τη συμβατότητα των προβλεπόμενων όρων οικονομικής πολιτικής με τις δεσμεύσεις που έχει αναλάβει το ενδιαφερόμενο κράτος μέλος για την εφαρμογή των συστάσεων και των αποφάσεων του Συμβουλίου που έχουν εκδοθεί βάσει των άρθρων 121, 126 και 136 της ΣΛΕΕ. Η Επιτροπή ενημερώνει την Οικονομική και Δημοσιονομική Επιτροπή. Άρθρο 4 Εκταμίευση του δανείου 1. Το δάνειο, κατά κανόνα, εκταμιεύεται σε δόσεις. 2. Η Επιτροπή επαληθεύει σε τακτικά διαστήματα κατά πόσον η οικονομική πολιτική του δικαιούχου κράτους μέλους συνάδει με το οικείο πρόγραμμα προσαρμογής και με τους όρους που έχουν τεθεί από το Συμβούλιο σύμφωνα με το άρθρο 3 παράγραφος 3 στοιχείο β). Προς τούτο, το εν λόγω κράτος μέλος παρέχει όλες τις αναγκαίες πληροφορίες στην Επιτροπή και συνεργάζεται πλήρως με αυτή. 3. Βάσει των διαπιστώσεων της επαλήθευσης, η Επιτροπή αποφασίζει σχετικά με την αποδέσμευση των επόμενων δόσεων. Άρθρο 5 Αποδέσμευση κεφαλαίων 1. Το ενδιαφερόμενο κράτος μέλος ενημερώνει προηγουμένως την Επιτροπή για την πρόθεσή του να αντλήσει κεφάλαια από την πίστωσή του. Λεπτομερείς κανόνες περιλαμβάνονται στην απόφαση που αναφέρεται στο άρθρο 3 παράγραφος 4. 2. Η Επιτροπή επαληθεύει σε τακτικά διαστήματα κατά πόσον η οικονομική πολιτική του δικαιούχου κράτους μέλους συνάδει με το οικείο πρόγραμμα προσαρμογής και με τους όρους που έχουν τεθεί από το Συμβούλιο σύμφωνα με το άρθρο 3 παράγραφος 4 στοιχείο β). Προς τούτο, το εν λόγω κράτος μέλος παρέχει όλες τις αναγκαίες πληροφορίες στην Επιτροπή και συνεργάζεται πλήρως με αυτή. 3. Βάσει των διαπιστώσεων της επαλήθευσης, η Επιτροπή αποφασίζει σχετικά με την αποδέσμευση των κεφαλαίων. Άρθρο 6 Δανειοληπτικές και δανειοδοτικές πράξεις 1. Οι δανειοληπτικές και δανειοδοτικές πράξεις που αναφέρονται στο άρθρο 2 πραγματοποιούνται σε ευρώ. 2. Τα χαρακτηριστικά των διαδοχικών δόσεων που αποδεσμεύονται από την Ένωση στο πλαίσιο του μηχανισμού χρηματοδοτικής ενίσχυσης αποτελούν αντικείμενο διαπραγμάτευσης μεταξύ του δικαιούχου κράτους μέλους και της Επιτροπής. 3. Μόλις το Συμβούλιο λάβει την απόφαση για χορήγηση δανείου, η Επιτροπή εξουσιοδοτείται να δανείζεται στις κεφαλαιαγορές ή από χρηματοπιστωτικά ιδρύματα την καταλληλότερη στιγμή μεταξύ των προγραμματισμένων εκταμιεύσεων, ώστε να βελτιστοποιεί το κόστος της χρηματοδότησης και να διαφυλάσσει τη φήμη της ως εκδότη της Ένωσης στις αγορές. Τα κεφάλαια που έχουν αντληθεί, αλλά δεν έχουν ακόμη εκταμιευθεί, τηρούνται συνεχώς σε ειδικό λογαριασμό μετρητών ή χρεογράφων, ο χειρισμός του οποίου γίνεται σύμφωνα με τους κανόνες που εφαρμόζονται στις πράξεις εκτός προϋπολογισμού, και δεν μπορούν να χρησιμοποιηθούν για κανένα άλλο σκοπό πλην της παροχής χρηματοδοτικής ενίσχυσης σε κράτη μέλη στο πλαίσιο του παρόντος μηχανισμού. 4. Όταν σε κράτος μέλος χορηγείται δάνειο το οποίο συνοδεύεται από ρήτρα πρόωρης αποπληρωμής και το κράτος αποφασίζει να κάνει χρήση αυτής της ευχέρειας, η Επιτροπή λαμβάνει τα αναγκαία μέτρα. 5. Μετά από αίτηση του δικαιούχου κράτους μέλους και εφόσον οι συνθήκες επιτρέπουν βελτίωση του επιτοκίου του χορηγούμενου δανείου, η Επιτροπή μπορεί να προβεί σε αναχρηματοδότηση ή αναδιάρθρωση των χρηματοοικονομικών όρων τμήματος ή του συνόλου των αρχικών δανείων. 6. Η Οικονομική και Δημοσιονομική Επιτροπή ενημερώνεται για την εξέλιξη των πράξεων που αναφέρονται στην παράγραφο 5. Άρθρο 7 Έξοδα Τα έξοδα στα οποία υποβάλλεται η Ένωση για τη σύναψη και την εκτέλεση κάθε πράξης επιβαρύνουν το δικαιούχο κράτος μέλος. Άρθρο 8 Διαχείριση των δανείων 1. Η Επιτροπή λαμβάνει τα αναγκαία μέτρα για τη διαχείριση των δανείων από κοινού με την ΕΚΤ. 2. Το δικαιούχο κράτος μέλος ανοίγει ειδικό λογαριασμό στην εθνική κεντρική τράπεζά του για τη διαχείριση της ληφθείσας μεσοπρόθεσμης χρηματοδοτικής ενίσχυσης της Ένωσης. Επίσης καταθέτει το οφειλόμενο κεφάλαιο και τόκους βάσει του δανείου σε λογαριασμό στην ΕΚΤ 14 εργάσιμες ημέρες TARGET2 πριν από την αντίστοιχη προθεσμία εξόφλησης. 3. Με την επιφύλαξη του άρθρου 27 του Καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, το Ευρωπαϊκό Ελεγκτικό Συνέδριο έχει το δικαίωμα να διενεργεί στο δικαιούχο κράτος μέλος οιουσδήποτε δημοσιονομικούς ή λογιστικούς ελέγχους κρίνει αναγκαίους σε σχέση προς τη διαχείριση της εν λόγω ενίσχυσης. Η Επιτροπή, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης, έχει ιδίως το δικαίωμα να αποστέλλει υπαλλήλους της ή δεόντως εξουσιοδοτημένους αντιπροσώπους για τη διενέργεια τεχνικών ή δημοσιονομικών ή άλλων ελέγχων που κρίνει αναγκαίους στο δικαιούχο κράτος μέλος σε σχέση προς την εν λόγω ενίσχυση. Άρθρο 9 Επανεξέταση και προσαρμογή 1. Η Επιτροπή διαβιβάζει στην Οικονομική και Δημοσιονομική Επιτροπή και στο Συμβούλιο, εντός έξι μηνών από την έναρξη ισχύος του παρόντος κανονισμού και, εάν χρειάζεται, ανά εξάμηνο στη συνέχεια, έκθεση σχετικά με την εφαρμογή του παρόντος κανονισμού και σχετικά με τη συνέχιση της ύπαρξης των έκτακτων περιστάσεων που δικαιολογούν την έκδοση του παρόντος κανονισμού. 2. Εάν χρειάζεται, η έκθεση συνοδεύεται από πρόταση τροποποιήσεων του παρόντος κανονισμού, με στόχο την προσαρμογή της δυνατότητας χορήγησης χρηματοδοτικής ενίσχυσης χωρίς να θίγεται η εγκυρότητα των αποφάσεων που έχουν ήδη εκδοθεί. Άρθρο 10 Έναρξη ισχύος Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Μαΐου 2010.

Πιστωτική αγορά

ΔΗΜΟΣΙΟΝΟΜΙΚΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Δεκεμβρίου 2010 για τη θέσπιση των κατηγοριών αντίδρασης στη φωτιά ορισμένων δομικών προϊόντων, ειδικότερα των ινωδών γύψινων εκμαγείων [κοινοποιηθείσα υπό τον αριθμό Ε(2010) 392] (Κείμενο που παρουσιάζει ενδιαφέρον για τον ΕΟΧ) (2010/738/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 20 παράγραφος 2 στοιχείο α), Έπειτα από διαβούλευση με τη μόνιμη επιτροπή δομικών κατασκευών, Εκτιμώντας τα ακόλουθα: (1) Η οδηγία 89/106/ΕΟΚ προβλέπει ότι, για να λαμβάνονται υπόψη τα διαφορετικά επίπεδα προστασίας για τα δομικά έργα σε εθνικό, περιφερειακό ή τοπικό επίπεδο, μπορεί να είναι αναγκαία η θέσπιση, στα ερμηνευτικά έγγραφα, κατηγοριών που αντιστοιχούν στην επίδοση των προϊόντων όσον αφορά κάθε βασική απαίτηση. Τα εν λόγω έγγραφα έχουν δημοσιευτεί ως «Ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ» (2). (2) Όσον αφορά τη βασική απαίτηση πυρασφάλειας, στο ερμηνευτικό έγγραφο αριθ. 2 απαριθμείται μία σειρά αλληλένδετων μέτρων τα οποία καθορίζουν από κοινού τη στρατηγική για την πυρασφάλεια, η οποία μπορεί να αναπτυχθεί με ποικίλους τρόπους στα κράτη μέλη. (3) Στο ερμηνευτικό έγγραφο αριθ. 2, ως ένα από τα μέτρα αυτά προσδιορίζεται ο περιορισμός της εκδήλωσης πυρκαγιάς καθώς και της εξάπλωσης φωτιάς και καπνού σε μια δεδομένη περιοχή με περιορισμό της συμβολής των δομικών προϊόντων στην πλήρη ανάπτυξη πυρκαγιάς. (4) Ο βαθμός αυτού του περιορισμού μπορεί να εκφραστεί μόνο με διαφορετικούς βαθμούς επίδοσης της αντίστασης των προϊόντων στη φωτιά κατά την τελική χρήση τους. (5) Βάσει εναρμονισμένης λύσης, θεσπίστηκε σύστημα κατηγοριών με την απόφαση 2000/147/ΕΚ της Επιτροπής, της 8ης Φεβρουαρίου 2000, περί εφαρμογής της οδηγίας 89/106/ΕΟΚ του Συμβουλίου αναφορικά με την ταξινόμηση των δομικών προϊόντων ανάλογα με τη συμπεριφορά τους απέναντι στη φωτιά (3). (6) Στην περίπτωση ορισμένων ινωδών γύψινων εκμαγείων είναι απαραίτητη η χρήση της ταξινόμησης που καθορίζεται στην απόφαση 2000/147/ΕΚ. (7) Οι επιδόσεις πολλών δομικών προϊόντων και/ή υλικών όσον αφορά την αντίδρασή τους στη φωτιά, κατά την έννοια της ταξινόμησης που προβλέπεται στην απόφαση 2000/147/ΕΚ, είναι επαρκώς τεκμηριωμένες και γνωστές στους υπεύθυνους για θέματα πυρασφάλειας στα κράτη μέλη, ώστε να μην απαιτούνται δοκιμές για αυτή τη συγκεκριμένη παράμετρο επιδόσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα ορίζονται τα δομικά προϊόντα και/ή υλικά τα οποία ικανοποιούν όλες τις απαιτήσεις της παραμέτρου επιδόσεων «αντίδραση στη φωτιά» χωρίς να απαιτούνται περαιτέρω δοκιμές. Άρθρο 2 Στο παράρτημα της παρούσας απόφασης παρατίθενται οι ειδικές κατηγορίες που πρέπει να εφαρμόζονται σε διαφορετικά δομικά προϊόντα ή/και υλικά, στο πλαίσιο της ταξινόμησης όσον αφορά την αντίδραση στη φωτιά που εγκρίθηκε με την απόφαση 2000/147/ΕΚ. Άρθρο 3 Τα προϊόντα ταξινομούνται σε συνάρτηση με την τελική τους χρήση, κατά περίπτωση. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 2 Δεκεμβρίου 2010.

Προστασία του περιβάλλοντος

Περιβαλλοντική πολιτική

Οικοδομικός τομέας


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 470/2011 ΤΗΣ ΕΠΙΤΡΟΠΉΣ της 16ης Μαΐου 2011 σχετικά με την τροποποίηση του κανονισμού (ΕΚ) αριθ. 828/2009 για τη θέσπιση, για τις περιόδους εμπορίας 2009/2010 έως 2014/2015, λεπτομερών κανόνων εφαρμογής για την εισαγωγή και το ραφινάρισμα προϊόντων του τομέα της ζάχαρης, της δασμολογικής κλάσης 1701, στο πλαίσιο προτιμησιακών συμφωνιών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 9 παράγραφος 5, Έχοντας υπόψη τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (2), και ιδίως το άρθρο 11 παράγραφος 7, Εκτιμώντας τα ακόλουθα: (1) Σύμφωνα με το άρθρο 1 παράγραφος 4 του κανονισμού (ΕΚ) αριθ. 828/2009 της Επιτροπής (3), οι χώρες που περιλαμβάνονται στο παράρτημα I του κανονισμού (ΕΚ) αριθ. 1528/2007 ή στο παράρτημα I του κανονισμού (ΕΚ) αριθ. 732/2008 ως λιγότερο αναπτυγμένες χώρες μπορούν να προστεθούν στο παράρτημα I του κανονισμού (ΕΚ) αριθ. 828/2009. (2) Η Ουγκάντα είναι μια λιγότερο αναπτυγμένη χώρα που περιλαμβάνεται στο παράρτημα I του κανονισμού (ΕΚ) αριθ. 732/2008 και ζήτησε από την Επιτροπή να συμπεριληφθεί στο παράρτημα I του κανονισμού (ΕΚ) αριθ. 828/2009. Η Ουγκάντα παράγει ζάχαρη και, συνεπώς, είναι δυνητικός εξαγωγέας στην Ευρωπαϊκή Ένωση. (3) Ως εκ τούτου, ο κανονισμός (ΕΚ) αριθ. 828/2009 θα πρέπει να τροποποιηθεί αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I μέρος 1 του κανονισμού (ΕΚ) αριθ. 828/2009 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαΐου 2011.

ΤΕΛΩΝΕΙΑΚΗ ΝΟΜΟΘΕΣΙΑ